
# Text

pāṇḍitavaraśrīvāmanaviracitasavṛtti- kāvyālaṅkārasūtrāṇi

atha prathame'dhikaraṇe prathamo'dhyāyaḥ /

praṇamya paramaṃ jyotirvāmanena kavipriyā /
kāvyālaṅkārasūtrāṇāṃ teṣāṃ vṛttirvidhīyate //
kāvyaṃ grāhyamalaṅkārāt // vkal_1,1.1 //
kāvyaṃ khalu grāhyamupādeyaṃ bhavati, alaṅkārāt / kāvyaśabdo'yaṃ guṇālaṅkārasaṃskṛtayoḥ śabdārthayorvartate / bhaktyā tu śabdārthamātravacano'tra gṛhyate //1//

ko'sāvalaṅkāra ityata āha ----
saundaryamalaṅkāraḥ // vkal_1,1.2 //
alaṅkṛtiraṅkāraḥ / karaṇavyutpattyā punaralaṅkāraśabdo'yam upamādiṣu vartate //2//
sa doṣaguṇālaṅkārahānādānābhyām // vkal_1,1.3 //sa khalvalaṅkāro doṣahānād guṇālaṅkārādānācc sampādyaḥ kaveḥ //3//śāstrataste // vkal_1,1.4 //
te doṣaguṇālaṅkārahānādāne / śāstrādasmāt / śāstrato hi jñātvā doṣāñjahyād , guṇālaṅkārāṃścādadīta //4//

kiṃ punaḥ phalam alaṅkaravatā kāvyena, yenaitadartho'yamityāha ----
kāvyaṃ saddṛṣṭādṛṣṭārtham, prītikīrtihetutvāt // vkal_1,1.5 //
{kāvyaṃ sat} cāru dṛṣṭaprayojanaṃ , prītihetutvāt / adṛṣṭaprayojanaṃ kīrtihetutvāt / atra ślokāḥ ----

 pratiṣṭhāṃ kāvyabandhasya yaśasaḥ saraṇiṃ viduḥ /
 akīrtivarttinīṃ tvevaṃ kukavitvaviḍambanam //

 kīrtisvargaphalāmāhurāsasāraṃ vipaścitaḥ /
 akīrtiṃ tu nirālokanarakoddeśadūtikām //

 tasmāt kīrtimupādātumakīrtiṃ ca nivarhitum / kāvyālaṅkārasūtrārthaḥ prasādyaḥ kavipuṅgavaiḥ //

//5//
iti śrīpaṇḍitavaravāmanaviracitakāvyālaṅkārasūtravṛttau śarīre prathame'dhikaraṇe prathamo'dhyāyaḥ iti prayojanasthāpanā //1-1//
atha pratame'dhikaraṇe dvitīyo'dhyāyaḥ /

[prayojanasthāpanā /] adhikārinirūpaṇārthamāha ----
arocakinaḥ satṛṇābhyavahāriṇaśca kavayaḥ // vkal_1,2.1 //
iha khalu dvaye kavayaḥ sambhavanti / arocakinaḥ , satṛṇābhyavahāriṇaśceti / arocakisatṛṇābhyavahāriśabdau gauṇārthau / ko'sāvarthaḥ / vivekitvamavivekitvaṃ ceti //1//

yadāha ----
pūrve śiṣyāḥ, vivekitvāt // vkal_1,2.2 //
pūrve khalvarocakinaḥ śiṣyāḥ śāsanīyāḥ / vivekitvāt vivecanaśīlatvāt //2//
netare tadviparyayāt // vkal_1,2.3 //
itare satṛṇābhyavahāriṇo na śiṣyāḥ / tadviparyayāt / avivecanaśīlatvāt / na ca śīlamapākartuṃ śakyam //3//

nanvevaṃ na śāstraṃ sarvatrānugrāhi syāt , ko vā manyate , tadāha ----
na śāstramadravyeṣvarthavat // vkal_1,2.4 //na khalu śāstramadravyeṣvavivekiṣvarthavat //4//
nidarśanamāha ----
na katakaṃ paṅkaprasādanāya // vkal_1,2.5 //na hi katakaṃ payasa iva pañkaprasādanāya bhavati //5//
adhikāriṇo nirūpya rītiniścayārthamāha ----
rītirātmā kāvyasya // vkal_1,2.6 //
rītirnāmeyamātmā kāvyasya / śarīrasyeveti vākyaśeṣaḥ //6//

kiṃ[k: kā] punariyaṃ rītirityāha ----
viśiṣṭā padaracanā rītiḥ // vkal_1,2.7 //viśeṣavatī padānāṃ racanā rītiḥ //7//
ko'sau viśeṣa ityāha ----
viśeṣo guṇātmā // vkal_1,2.8 //vakṣyamāṇaguṇarūpo viśeṣaḥ //8//sā tridhā vaidarbhī gauḍīyā pāñcālī ceti // vkal_1,2.9 //
sā ceyaṃ rītistridhā [bhidyate] / vaidarbhī , gauḍīyā , pāñcālī ceti //9//

kiṃ punardeśavaśād dravyaguṇotpattiḥ kāvyānāṃ , yenā'yaṃ deśaviśeṣavyapadeśaḥ / naivaṃ , yadāha ----
vidarbhādiṣu dṛṣṭatvāttatsamākhyā // vkal_1,2.10 //
vidarbhagauḍapāñcāleṣu tatratyaiḥ kavibhiryathāsvarūpamupalabdhatvāt tatsamākhyā / na punardeśaiḥ kiñcidupakriyate kāvyānām //10//

tāsāṃ guṇabhedād bhedamāha ----
samagraguṇopetā vaidarbhī // vkal_1,2.11 //
samagrairojaḥprasādapramukairguṇairupetā vaidarbhī nāma rītiḥ / atra ślokaḥ ----

aspṛṣṭā doṣamātrābhiḥ samagraguṇagumphitā /
 vipañcīssvarasaubhāgyā vaidarbhī rītiriṣyate //

tāmetāmevaṃ kavayaḥ stuvanti ----

sati vaktari satyarthe sati śabdānuśāsane /
 asti tanna vinā yena parisravati vāṅmudhe //

[k: atra] udāharaṇam (śākuṃ. 2-6) ----

 gāhantāṃ mahiṣā nipānasalilaṃ śṛṅgairmuhustāḍitaṃ chāyāvaddhakadambakaṃ mṛgakulaṃ romanthamabhyasyatu //

 visrabdhaṃ kurutāṃ varāhavitatirmustākṣatiṃ palvale viśrāntiṃ labhatāmidaṃ ca śithilajyābandhamasmaddhanuḥ //

//11//
ojaḥkāntimatī gauḍīyā // vkal_1,2.12 //
ojaḥ kānti.śca vidyete yasyāṃ sā ojaḥkāntimatī gauḍīyā nāma rītiḥ / mādhuryasaukumāryayorabhāvāt samāsabahulā atyulbaṇapadā ca / atra ślokaḥ ----

samastātyudbhaṭapadāmojaḥkāntiguṇānvitām /
 gauḍīyāmiti gāyanti rītiṃ rītivicakṣaṇāḥ //

udāharaṇam (mahāvīrac. 1-54) ----

 dordaṇḍāñcitacandraśekharadhanurdaṇḍāvabhaṅgodyata- ṣṭaṅkāradhvanirāryabālacaritaprastāvanāḍiṇḍimaḥ / drākparyastakapālasaṃpuṭamitabrahmāṇḍabhāṇḍodara- bhrāmyatpiṇḍitacaṇḍimā kathamaho nā'dyāpi viśrāmyati

//12//
mādhuryasaukumāryopapannā pāñcālī // vkal_1,2.13 //
mādhruyeṇa saukumāryeṇa ca guṇonopapannā pāñcālī nāma rītiḥ / ojaḥkāntyabhāvādanulbaṇapadā vicchāyā ca / tathā ca ślokaḥ ----
āśliṣṭaślathabhāvāṃ tu purāṇacchāyayānvitām /
 madhurāṃ sukumārāṃ ca pāñcālīṃ kavayo viduḥ //

yathā[k: atrodāharaṇam] ----

 grāme 'sminpathikāya pāntha ! vasatirnaivādhunā dīyate rātrāvatra vihāramaṇḍapatale pānthaḥ prasupto yuvā / tenotthāya khalena gajati ghane smṛtvā priyāṃ tatkṛtaṃ yenādyāpi karaṅkadaṇḍapatanāśaṅkī janastiṣṭhati //
etāsu tisṛṣu rītiṣu rekhākhiva citraṃ kāvyaṃ pratiṣṭhatamiti //13//tāsāṃ pūrvā grāhyā, guṇasākalyāt // vkal_1,2.14 //tāsāṃ tisṛṇāṃ rītīnāṃ pūrvā vaidarbhī grāhyā , guṇānāṃ sākalyāt //14//na punaritare, stokaguṇatvāt // vkal_1,2.15 //itare gauḍīyapāñcālyau na grāhye , stolaguṇatvāt //15//tadārohaṇārthamitarābhyāsa ityeke // vkal_1,2.16 //tasyā vaidarbhyā evārohaṇārthamitarayorapi rītyorabhyāsa ityeke manyante //16//tattu na; atattvaśīlasya tattvāniṣpatteḥ // vkal_1,2.17 //na hyatattvaṃ śīlayatastattvaṃ niṣpadyate //17//
nidarśanārthamāha ----
na śaṇasūtravānābhyāse trasarasūtravānavaicitryalābhaḥ // vkal_1,2.18 //na hi śaṇasūtravānamabhyasyan kuvindastrasarasūtravānavaicitryaṃ labhate //18//sāpi samāsābhāve śuddhavaidarbhī // vkal_1,2.19 //sāpi vaidarbhī rītiḥ śuddhavaidarbhī bhaṇyate , yadi samāsavatpadaṃ na bhavati / /19//tasyāmarthaguṇasaṃpadāsvādyā // vkal_1,2.20 //tasyāṃ vaidarbhyāṃ arthaguṇasaṃpadāsvādyā bhavati //20//tadupārohādarthaguṇaleśo'pi // vkal_1,2.21 //
tadupadhānataḥ khalvarthaguṇaleśo'pi svadate / kimaṅga ! punararthaguṇasaṃpat / tathā cāhuḥ ----

 kiṃ tvasti kācidaparaiva padānupūrvī yasyāṃ na kiñcidapi kiñcidivāvabhāti / ānandayatytha ca karṇapathaṃ prayātā cetaḥ satāmamṛtavṛṣṭiriva praviṣṭā // vacasi yamadhiśayya syandate vācakaśrī- rvitathamavitathatvaṃ yatra vastu prayāti / udayati hi sa tādṛk kvāpi vaidarbharītau sahṛdayahṛdayānāṃ rañjakaḥ ko'pi pākaḥ //

//21//
sāpi vaidarbhī, tātsthyāt // vkal_1,2.22 //
sāpīyamarthaguṇasaṃpat vaidarbhītyuktā / tātsthyādityupacārato vyavahāraṃ darśayati //22//

iti śrīpaṇḍitavaravāmanaviracitakāvyālaṅkārasūtravṛttau śārīre prathame 'dhikaraṇe dvitīyo'dhyāyaḥ / adhikāricintā , rītiniścayaśca /

atha prathame'dhikaraṇe tṛtīyo'dhyāyaḥ /

adhikāricintāṃ rītitattvaṃ ca nirūpya , kāvyāṅgānyupadarśayitumāha ----
loko vidyā prakīrṇa ca kāvyāṅgāni // vkal_1,3.1 //
uddeśakrameṇaitadvyācaṣṭe ----
lokavṛttaṃ lokaḥ // vkal_1,3.2 //lokaḥ sthāvarajaṅgamātmā tasya vartanaṃ vṛttimiti //2//śabdasmṛtyabhidhānakośacchandovicitikalākāmaśāstradaṇḍanītipūrvā vidyāḥ // vkal_1,3.3 //śabdasmṛtyādīnāṃ tatpūrvakatvaṃ pūrvaṃ kāvyabandheṣvapekṣaṇīyatvāt //3//
tāsāṃ kāvyāṅgatvaṃ yojayitumāha ----
śabdasmṛteḥ śabdaśuddhiḥ // vkal_1,3.4 //
śabdasmṛtervyākaraṇācchabdānāṃ śuddhiḥ sādhutvaniścayaḥ kartavyaḥ / śuddhāni hi padāni niḥśaṅkaiḥ kavibhiḥ prayujyante //4//
abhidhānakośāt padārthaniścayaḥ // vkal_1,3.5 //
padaṃ hi racanāprapraveśayogyaṃ bhāvayan saṃdigdhārthatvena na gṛhṇīyānna vā jahyāditi kāvyabandhavighnaḥ / tasmādabhidhānakośataḥ padārthaniścayaḥ kartavya iti / apūrvābhidhānalābhārthatvaṃ tvayuktamabhidhānakośasya , aprayuktasyāprayojyatvāt / yadi prayuktaṃ prayujyate tarhi kimiti saṃdighāthatvamāśaṅkitaṃ padasya ? tanna ; tatra sāmānyenārthāvagatiḥ saṃbhavati / yathā {nīvī}śabdena jaghanavasragranthirucyata iti kasyacinnaścayaḥ / striyā vā puruṣasya veti saṃśayaḥ nīvī saṃgrathanaṃ nāryā jaghanasthasya vāsasaḥ iti nāmamālāpratīkamapaśyata iti / atha kathaṃ ----

vicitrabhojanābhogavardhamānaḥdarāsthibhiḥ /
 kenacitpūrvamukto'pi nīvībandhaḥ ślathīkṛtaḥ //

iti prayogaḥ / bhrānterupacārādvā //5//
chandovicitervṛttasaṃśayacchedaḥ // vkal_1,3.6 //
kāvyābhyāsādvṛttasaṃkrāntirbhavatyeva / kiṃ tu mātrāvṛttādiṣu kvacitsaṃśayaḥ syāt / ato vṛttasaṃśayacchedaśchandovicitervidheya iti //6//
kalāśāstrebhyaḥ kalātattvasya saṃvit // vkal_1,3.7 //
kalā gītanṛtyacitrādikāstāsāmabhidhāyakāni śāstrāṇi viśākhilādipraṇītāni kalāśāstrāṇi , tebhyaḥ kalātattvasya saṃvit saṃvedanam / na hi kalātattvānupalabdhau kalāvastu samyaṅnibandhuṃ śakyamiti //7//
kāmaśāstrataḥ kāmopacārasya // vkal_1,3.8 //
saṃvit ityanuvartate / kāmopacārasya saṃvit kāmaśāstrata iti / kāmopacārabahulaṃ hi vastu kāvyasyeti //8//
daṇḍanīternayāpanayayoḥ // vkal_1,3.9 //
daṇḍanīterarthaśāstrānnayasyāpanayasya ca saṃviditi / tatra ṣāḍguṇyasya yathāvatorayogo nayaḥ / tadviparīto'panayaḥ / na hi tāvavijñāya nāyakapratināyakayorvṛttaṃ śakyaṃ kāvye nibandhumiti //9//
itivṛttakuṭilatvaṃ ca tataḥ // vkal_1,3.10 //
itihāsādiritivṛttaṃ kāvyaśarīram , tasya kuṭilatvaṃ tato daṇḍanīterbalīvastvābalīyastvādiprayogo vyutpattimūlatvāttasyāḥ / evamanyāsāmapi vidyānāṃ yathāsvamupayogo varṇanīya iti //10//
lakṣyajñatvamabhiyogo vṛddhasevāvekṣaṇaṃ pratibhānamavadhānaṃ ca prakīrṇam // vkal_1,3.11 //tatra kāvyaparicayo lakṣyajñatvam // vkal_1,3.12 //
anyeṣāṃ kāvyeṣu paricayo lakṣyajñatvam / tato hi kāvyabandhasya vyutpattirbhavati //12//
kāvyabandhodyamo'bhiyogaḥ // vkal_1,3.13 //
bandhanaṃ bandhaḥ , kāvyasya bandho racanā kāvyabandhaḥ / tatrodyamo'bhiyogaḥ / sa hi kavitvaprakarṣamādadhāti //13//
kāvyopadeśaguruśuśrūṣaṇaṃ vṛddhasevā // vkal_1,3.14 //
kāvyopadeśe gurava upadeṣṭāraḥ / teṣāṃ śuśrūṣaṇaṃ vṛddhasevā / tataḥ kāvyavidyāyāḥ saṃkrāntirbhavati //14//
padādhānoddharaṇamavekṣaṇam // vkal_1,3.15 //
padasyādhānaṃ nyāsaḥ , uddharaṇamapasāraṇam / tayoḥ khalvavekṣaṇam / atra ślokau ----

 ādhānoddharaṇe tāvadyāvaddolāyate manaḥ /
 padasya sthāpite sthairye hanta siddhā sarasvatī //

 yatpadāni tyajantyeva parivṛttisahiṣṇutām / taṃ śabdanyāsaniṣṇātāḥ śabdapākaṃ pracakṣate //

//15//
kavitvabījaṃ pratibhānam // vkal_1,3.16 //
kavitvasya bījaṃ kavitvabījaṃ janmāntarāgatasaṃskāraviśeṣaḥ kaścit , yasmādvinā kāvyaṃ na niṣpadyate , niṣpannaṃ vāvahāsāyatanaṃ syāt //16// ++
cittaikāgryamavadhānam // vkal_1,3.17 //
cittasyaikāgryaṃ bāhyārthanivṛttiḥ tadavadhānam / avahitaṃ hi cittamarthān paśyati //17//
taddeśakālābhyām // vkal_1,3.18 //tat avadhānaṃ deśātkālācca samutpadyate //18//
kau punardeśakālāvityatrāha ----
vivikto deśaḥ // vkal_1,3.19 //vivikto nirjanaḥ //19//rātriyāmasturīyaḥ kālaḥ // vkal_1,3.20 //
rātreryāmo rātriyāmaḥ praharaḥ turīyaścaturthaḥ kāla iti / tadvaśādviṣayoparataṃ cittaṃ prasannamavadhatte //20//

 evaṃ kāvyāṅgānyupadarśya , kāvyaviśeṣajñānārthamāha ----
kāvyaṃ gadyaṃ padyaṃ ca // vkal_1,3.21 //
gadyasya pūrvaṃ nirdeśo durlakṣyaviṣayatvena durbandhatvāt / yathāhuḥ ---- gadyaṃ kavīnāṃ nikaṣaṃ vadanti iti //21//

tacca tridhā bhinnamiti darśayitumāha ----
gadyaṃ vṛttagandhi cūrṇamutkalikāprāyaṃ ca // vkal_1,3.22 //
tallakṣaṇānyāha ----
padyabhāgavadvṛttagandhi // vkal_1,3.23 //
padyasya bhāgāḥ padyabhāgāstadvat vṛttagandhi / yathā pātālatālutalavāsiṣu dānaveṣu iti / atra hi vasantatilakākhyasya vṛttasya bhāgaḥ pratyabhijñāyate //23//
anāviddhalalitapadaṃ cūrṇam // vkal_1,3.24 //
anāviddhānyadīrghasamāsāni lalitānyanuddhatāni padāni yasmiṃstadanāviddhalalitapadaṃ cūrṇamiti / yathā ----

 abhyāso hi karmaṇāṃ kauśalamāvahati / na hi sakṛnnipātamātreṇodabindurapi grāvaṇi nimnatāmādadhāti /

//24//
viparītamutkalikāprāyam // vkal_1,3.25 //
viparītamāviddhotapadamutkalilāprāyam / yathā ----

 kuliśaśikharakharanakharapracaṇḍapeṭāpāṭitamattamātaṅgakumbhasthalagalanmadacchaṭāccharitacārukesarabhārabhāsuramukhe kesariṇi iti //25//
padyamanekabhedam // vkal_1,3.26 //padyaṃ khalvanekena samārdhasamaviṣamādinā bhedena bhinnaṃ bhavati //26//tadanibaddhaṃ nibaddhaṃ ca // vkal_1,3.27 //
tadidaṃ gadyapadyarūpaṃ kāvyamanibaddhaṃ nibaddhaṃ ca / anayoḥ prasiddhatvāllakṣaṇaṃ noktam //27//
kramasiddhistayoḥ sraguttaṃsavat // vkal_1,3.28 //
tayorityanibaddhaṃ nibaddhaṃ ca parāmṛśyate / krameṇa siddhiḥ kramasiddhiḥ / anibaddhasiddhau nibaddhasiddhaiḥ sraguttaṃsavat / yathā sraji mālāyā siddhāyāmuttaṃsaḥ śekharaḥ sidhyati //28//

kecidanibaddha eva paryavasitāḥ , taddūṣaṇārthamāha ----
nānibaddhaṃ cakāstyekatejaḥparamāṇuvat // vkal_1,3.29 //
na khalvanibaddhaṃ kāvyaṃ cakāsti dīpyate / yathaikatejaḥparamāṇuriti / atra ślokaḥ ----

asaṃkalitarūpāṇāṃ kāvyānāṃ nāsti cārutā /
 na pratyekaṃ prakāśante taijasāḥ paramāṇavaḥ //

//29//
saṃdarbheṣu daśarūpakaṃ śreyaḥ // vkal_1,3.30 //saṃdarbheṣu prabandheṣu daśarūpakaṃ nāṭakādi śreyaḥ //30//
kasmāttadāha ----
taddhi citraṃ citrapaṭavadviśeṣasākalyāt // vkal_1,3.31 //
taddaśarūpakaṃ hi yasmāñcitraṃ citrapaṭacat / viśeṣāṇāṃ sākalyāt //31//
tato'nyabhedakḷptiḥ // vkal_1,3.32 //
tato daśarūpakādanyeṣāṃ bhedānāṃ kḷptiḥ kalpanamiti / daśarūpakasyaiva hīdaṃ sarvaṃ vilasitam , yacca kathākhyāyike mahākāvyamiti / tallakṣaṇaṃ ca nātīva hṛdayaṅgamamityupekṣitamasmābhiḥ / tadanyato grāhyam //32//
iti śrīkāvyālaṅkārasūtravṛttau śārīre prathame'dhikaraṇe tṛtīyo'dhyāyaḥ //1-3//
samāptaṃ cedaṃ śārīraṃ prathamamadhikaraṇam /

=======================================================

dvitīyādhikaraṇe prathamo'dhyāyaḥ /

kāvyaśarīre sthāpite kāvyasaundaryākṣepahetavastyāgāya doṣā vijñātavyā iti doṣadarśanaṃ nāmādhikaraṇamārabhyate / doṣasvarūpakathārthamāha ----
guṇaviparyayātmāno doṣāḥ // vkal_2,1.1 //guṇānāṃ vakṣyamāṇānāṃ ye viparyayāstadātmāno doṣāḥ //1//arthatastadavagamaḥ // vkal_2,1.2 //guṇasvarūpanirūpaṇātteṣāṃ doṣāṇāmarthādavagamo'rthātsiddhiḥ //2//
kimarthaṃ te pṛthakprapañcyanta ityatrāha ----
saukaryāya prapañcaḥ // vkal_2,1.3 //
saukaryārthaḥ prapañco vistaro doṣānām / uddiṣṭā lakṣaṇalakṣitā hi doṣāḥ sujñānā bhavanti //3//

padadoṣāndarśayitumāha ----
duṣṭaṃ padamasādhu kaṣṭaṃ grāmyamapratītamanarthakaṃ ca // vkal_2,1.4 //
krameṇa vyākhyātumāha ----
śabdasmṛtiviruddhamasādhu // vkal_2,1.5 //
śabdasmṛtyā vyākaraṇena viruddhaṃ padamasādhu / yathā ---- anyakārakavaiyarthyam iti / atra hi aṣaṣṭhyatṛtīyāsthasyānyasya dugāśīrāśāsthāsthitotsukotikārakarāgaccheṣu iti dukā bhavitavyamiti //5//
śrutivirasaṃ kaṣṭam // vkal_2,1.6 //
śrutivirasaṃ śrotrakaṭu padaṃ kaṣṭam / taddhi racanāgumphitamapyudvejayati / yathā ---- acūcuraccaṇḍi ! kapolaupste kāntidravaṃ drāgviśadaḥ śaśāṅkaḥ /

//6//
lokamātraprayuktaṃ grāmyam // vkal_2,1.7 //
loka eva yasprayuktaṃ padaṃ , na śāstre ; tadgrāmyam / yathā kaṣṭaṃ kathaṃ roditi phūtkṛteyam / anyadapi tallagallādikaṃ draṣṭavyam //7//
śāstramātraprayuktamapratītam // vkal_2,1.8 //
śāstra eva prayuktaṃ yat , na loke tadapratītaṃ padam / yathā ----

kiṃ bhāṣitena bahunā rūpaskandhasya santi me na guṇāḥ /
 guṇānāntarīyakaṃ ca prameti na te'styupālambhaḥ //
atra rūpaskandhanāntarīyakapade na loka ityapratītam //8//pūraṇārthamanarthakam // vkal_2,1.9 //
pūraṇamātraprayojanamavyayapadamanarthakam / daṇḍāpūnyāyena padamanyadapyanarthakameva / yathā ----

 uditastu hāstikavinīlamayaṃ timiraṃ nipīya kiraṇaiḥ savitā /

atra {tu}śabdasya pādapūraṇārthameva prayogaḥ / na vākyālaṅkārārtham [k: // *vkal_2,1.10//] vākyālaṅkāraprayojanaṃ tu nānarthakam / apavādārthamidam / [k: apavādārthamidam / vākyālaṅkāraprayojanaṃ tu nānarthakam /] yathā ----

 na khalviha gatāgatā nayanagocaraṃ me gatā iti
 tathā hi khalu hanteti //9//
saṃprati padārthadoṣānāha ----
anyārthaneyagūḍhārthāślīlakliṣṭāni ca // vkal_2,1.10 [*vkal_2,1.11] //
duṣṭaṃ padam ityanuvartate / arthataśca vacanavipariṇāmaḥ / anyārthādīni padāni duṣṭānīti sūtrārthaḥ //10//

eṣāṃ krameṇa lakṣaṇāyāha ----
rūḍhicyutamanyārtham // vkal_2,1.11 [*vkal_2,1.12] //
rūḍhicyutam, rūḍhimanapekṣya yaugikārthamātropādānāt / anyārthaṃ padam / sthūlatvātsāmānyena ghaṭaśabdaḥ paṭaśabdātha ityādikamanyārthaṃ noktam / yathā ----

 te duḥkhamuccāvacamāvahanti ye prasmaranti priyasaṅgamānām /
atra-āvahatiḥ karotyartho dhāraṇārthe prayuktaḥ , prasmaratirvismaraṇārthaḥ prakṛṣṭasmaraṇe iti //11//kalpitārthaṃ neyārtham // vkal_2,1.12 [*vkal_2,1.13] //
aśrautasyāpyunneyapadārthasya kalpanātkalpitārthaṃ neyārtham / yathā ----

sapadi paṅktivihaṅgamanāmabhṛttanayasaṃvalitaṃ balaśalinā /
 vipulaparvatavarṣi śitaiḥ śaraiḥ plavagasainyamulūkajitā jitam //

atra vihaṅgamaścakravāko 'bhipretaḥ / tannāmāni cakrāṇi , tāni bibhratīti vihaṅgamanāmabhṛto rathāḥ / paṅktiriti daśasaṃkhyā lakṣyate / paṅktirdaśa vihaṅgamanāmabhṛto rathā yasya sa paṅktivihaṅgamanāmabhṛddaśarathaḥ / tasya tanayābhyāṃ rāmalakṣmaṇābhyāṃ saṃvalitaṃ plavagasainyaṃ jitam / ulūkajitā indrajitā / {kauśika}śabdendrplūkayorabhidhānamiti {kauśika}śabdavācyatvenendra ulūka uktaḥ / nanu caivaṃ rathāṅganāmādīnāmapi prayogo'nupapannaḥ , ---- na ; teṣāṃ nirūḍhalakṣaṇatvāt //12//
aprasiddhārthaprayuktaṃ gūḍhārtham // vkal_2,1.13 [*vkal_2,1.14] //
yasya padasya loke'rthaḥ prasiddhaśrāprāseddhaśca , tadprasiddhe'rthe prayuktaṃ gūḍhārtham / yathā ----

 sahasragorivānīkaṃ duḥsahaṃ bahvataḥ paraiḥ iti /

sahasraṃ gāvo 'kṣīṇi yasya sa sahasragurindraḥ / tasyeveti gośabdasyākṣivācitvaṃ kaviṣvaprasiddhamiti //13//
asamyārthāntaramasamyasmṛtihetuścāślīlam // vkal_2,1.14 [*vkal_2,1.15] //
yasya padasyānekārthasyaiko 'rtho'sabhyaḥ syāt , tadasabhyārthāntaram / yathā ---- varcaḥ iti padaṃ tejasi viṣṭhāyāṃ ca / yattu padaṃ sabhyārthavācakamapyekadeśadvāreṇāsabhyārthaṃ smārayati , tadasabhyasmṛtihetuḥ / yathā ---- kṛkāṭikā iti //14//
na guptalakṣitasaṃvṛtāni // vkal_2,1.15 [*vkal_2,1.16] //
apavādārthamidam / guptaṃ lakṣitaṃ saṃvṛttaṃ ca nāślīlam //15//

eṣāṃ lakṣaṇānyāha ----
aprasiddhāsabhyaṃ guptam // vkal_2,1.16 [*vkal_2,1.17] //
aprasiddhāsabhyārthāntaraṃ padamaprasiddhāsabhyaṃ yat tadguptam / yathā ---- saṃbādhaḥ iti padam / taddhi saṃkaṭārthaṃ prasiddham , na guhyārthamiti //16//
lākṣaṇikāsabhyānvitaṃ lakṣitam // vkal_2,1.17 [*vkal_2,1.18] //
tadevāsabhyārthāntaraṃ lakṣaṇikenāsabhyenārthenānvitaṃ padaṃ lakṣitam / yathā ---- janmabhūḥ iti / taddhi lakṣaṇayā guṇātham , na svaśaktyeti //17//
lokasaṃvītaṃ saṃvṛtam // vkal_2,1.18 [*vkal_2,1.19] //
lokena saṃvītaṃ lokasaṃvītaṃ yat tat saṃvṛtam / yathā ---- subhagā bhagonīupasthānamabhipretamkumārīdohadaḥ iti / atra hi ślokaḥ ----

saṃvītasya hi lokena na doṣānveṣaṇaṃ ksamam /
 śivaliṅgasya saṃsthāne kasyāsabhyatvabhāvanā //

//18//
tantraividhyam, vrīḍājugupsāmaṅgalātaṅkadāyibhedāt // vkal_2,1.19 [*vkal_2,1.20] //
tasyāślīlasya traividhyaṃ bhavati , vrīḍājugupsāmaṅgalātaṅkadāyināṃ bhedāt / kiñcit vrīḍādāyi bhavati / yathā ---- vākkāṭavamhiraṇyaretāḥ iti / kiñcit jugupsādāyi bhavati / yathā ---- kapardakaḥ iti / kiñcit amaṅgalātaṅgadāyi bhavati / yathā ---- saṃsthitaḥ iti //19//
vyavahitārthapratyayaṃ kliṣṭam // vkal_2,1.20 [*vkal_2,1.21] //
arthasya pratītirarthapratyayaḥ / sa vyavahito yasmādbhavati tadvyavahitārthapratyayaṃ kliṣṭam / yathā ----

 dakṣātmajādayitavallabhabhavedikānāṃ jyotsnājuṣāṃ jalalavāstaralaṃ patanti //

dakṣātmajāstārāḥ / tāsāṃ dayito dakṣātmajādayitaścandraḥ / tasya vallabhāścandrakāntāḥ / tadvedikānāmiti / atra hi vyavadhānenārthapratyayaḥ //20//
anyatrārūḍhatvāt // vkal_2,1.21 [k: not in sutra] //
arūḍhāvapi yato'rthapratyayo jhaṭiti na tatkliṣṭam / yathā ----

 kāñciguṇasthānamaninditāyāḥ iti

//21//
antyābhyāṃ vākyaṃ vyākhyātam // vkal_2,1.22 //
aślīlaṃ kliṣṭaṃ cetyantye pade / tābhyāṃ vākyaṃ vyākhyātam / tadapyaślīlaṃ kliṣṭaṃ ca bhavati / aślīlaṃ yathā ----

 na sā dhanonnatiryā syātkalasukhadāyinī /
 parārthavaddhakakṣyāṇāṃ yat satyaṃ pelavaṃ dhanaṃ //

 sopānapathamutsṛjya vāyuvegasamuddhatam / mahāpathena gatavān kīrtyamānaguṇo janaiḥ //

kliṣṭaṃ yathā ----

dhammillasya na kasya prekṣya nikāmaṃ kuraṅgaśāvākṣyāḥ /
 rajyatyapūrvabandhavyutpattermānasaṃ śobhām //

etānpadapadārthadoṣān jñātvā kavistyajediti tātparyārthaḥ /

//22//

iti śrīkāvyālaṅkārasūtravṛttau doṣadarśane dvitīye'dhikaraṇe prathamo'dhyāyaḥ padapadārthadoṣavibhāgaḥ /

dvitīyādhikaraṇe dvitīyo'dhyāyaḥ /

padapadārthadoṣñpratipādyedānīṃ vākyadoṣāndarśayitumāha ----
bhinnavṛttayatibhraṣṭavisaṃdhīni vākyāni // vkal_2,2.1 //duṣṭanītyabhisaṃbandhaḥ //1//
krameṇa vyācaṣṭe ----
svalakṣaṇacyutavṛttaṃ bhinnavṛttam // vkal_2,2.2 //
svasmāllakṣaṇāccyutaṃ vṛttaṃ yasmiṃstat svalakṣaṇacyutaṃ vākyaṃ bhinnavṛttam / yathā ----

 ayi paśyasi saudhamāśritāmaviralasumanomālabhāriṇīm //

vaitālīyayugmapāde laghvakṣarāṇāṃ paṇṇāṃ nairantaryaṃ nipiddham / tacca kṛtamiti bhinnavṛttatvam //2//
virasavirāmaṃ yatibhraṣṭam // vkal_2,2.3 //virasaḥ śrutikaṭurvirāmo yasmiṃstad virasavirāmaṃ yatibhraṣṭam //3//taddhātunāmabhāgabhede svarasaṃdhyakṛte prāyeṇa // vkal_2,2.4 //
tad yatibhraṣṭaṃ dhātubhāgabhede nāmabhāgabhede ca sati bhavati / svarasandhinā kṛte prāyeṇa bāhulyena / dhātubhāgabhede mandākrāntāyāṃ yathā

 etāsāṃ rājati sumanasāṃ dāmakaṇṭhāvalambi /

nāmabhāgabhede śikhariṇyāṃ yathā /

 kuraṅgākṣīṇāṃ gaṇḍatalaphalake svedavisaraḥ /

mandākrāntāyāṃ yathā

 durdarśaścakraśikhikapiśaḥ śārṅgiṇo bāhudaṇḍaḥ /

dhātu-nāmabhāgapadagrahaṇāt tadbhāgātiriktabhede na bhavati yatibhraṣṭatvam / yathā mandākrāntāyām ----

 śobhāṃ puṣpatyavamabhinavaḥ sundarīṇāṃ prabodhaḥ /

śikhariṇyāṃ yathā

 vinidraḥ śyāmānteṣvadhararpuṭasītkāravirutaiḥ /

svarasandhyakṛta iti vacanāt svarasandhikṛte bhede na doṣaḥ / yathā

 kiñcidbhāvālasamasaralaṃ prekṣitaṃ sundarīṇām /

//4//
na vṛttadoṣātpṛthagyatidpṣaḥ, vṛttasya yatyātmakatvāt // vkal_2,2.5 //
vṛttadoṣāt pṛthag yatidoṣo na vaktavyaḥ / vṛttasya yatyātmakatvāt //5//

yatyātmakaṃ hi vṛttamiti bhinnavṛtta eva yatibhraṣṭasyāntarbhāvānna pṛthaggrahaṇaṃ kāryamata āha ----
na, lakṣaṇaḥ pṛthaktvāt // vkal_2,2.6 //
nāyaṃ doṣaḥ lakṣaṇo lakṣaṇasya pṛthaktvāt / anyaddhi lakṣaṇaṃ vṛttasyānyacca yateḥ / gurulaghuniyamātmakaṃ vṛttam / virāmātmikā ca yatiriti //6//
virūpapadasaṃdhi visaṃdhiḥ // vkal_2,2.7 //
padānāṃ sandhiḥ padasandhiḥ / sa ca svarasamavāyarūpaḥ pratyāsattimātrārūpo vā / sa virūpo yasminniti vigrahaḥ //7//
padasaṃdhervairūpyaṃ viśleṣo'ślīlatvaṃ kaṣṭatvaṃ ca // vkal_2,2.8 //
viśleṣo vibhāgena pāruṣyamiti / viśleṣo yathā ----

 meghānilena amunā etasminnadrikānane / kamale iva locane ime anuvadhnāti vilāsapaddhatiḥ / lolālakānubaddhāni ānanāni cakāsati /

aślīlatvaṃ yathā ----

 virecakamidaṃ nṛttamācāryābhāsayojitam / cakāse panasaprāyaiḥ purī paṇḍamahādrumaiḥ /  vinā śapathadānābhyāṃ padavādasamutsukam /

kaṣṭatvaṃ yathā ----

 mañjarudgamagarbhāste gurvābhogā drumā babhuḥ /

//8//

evaṃ vākyadoṣānabhidhāya vākyārthadoṣān pratipādayitumāha ----
vyarthaikārthasaṃdigdhāyuktāpakramalokavidyā viruddhāni ca // vkal_2,2.9 //vākyāni duṣṭānīti sambandhaḥ //9//
krameṇa vyākhyātumāha ----
vyāhatapūrvottarārthaṃ vyartham // vkal_2,2.10 //
vyāhatau pūrvottarāvarthau yasmiṃstadvyāhatapūrvottarārthaṃ vākyaṃ vyartham / yathā ----

 adyāpi smarati rasālasaṃ mano me mugdhāyāḥ smaracaturāṇi ceṣṭitāni /

mugdhāyāḥ kathaṃ smaracaturāṇi ceṣṭitāni / tāni cet kathaṃ mugdhā ? atra pūrvottarayorarthayorvirodhād vyarthamiti //10//
uktārthapadamekārtham // vkal_2,2.11 //
uktārthāni padāni yasmiṃstaduktārthapadamekārtham / yathā ----

 cintāmohamanaṅgamaṅga ! tanute viprekṣitaṃ subhruvaḥ /

anaṅgaḥ śṛṅgāraḥ / tasya cintāmohātmakatvāccintāmohaśabdau prayuktāvuktārthau bhavataḥ / ekārthapadatvād vākyamekārthamityuktam //11//

na, viśeṣaścedekārthaṃ duṣṭam // vkal_2,2.12//*
na gatārtha duṣṭaṃ viśeṣaścet pratipādyaḥ syāt //12//
taṃ viśeṣaṃ pratipādayitumāha ----
dhanurjyādhvanau dhanuḥśrutirārūḍheḥ pratipattyai // vkal_2,2.13 //
dhanurjyādhvanāvityatra jyāśabdenoktārthatve'pi dhanuḥśrutiḥ prayujyate / ārūḍheḥ pratipattyai / ārohaṇasya pratipattyartham / na hi dhanuḥśrutimantareṇa dhanuṣyārūḍhā jyā dhanurjyeti śakyaṃ pratipattum / yathā ----

 dhanurjyākiṇacihnena doṣṇā visphuritaṃ tava / iti //13//
karṇāvataṃsaśravaṇakuṇḍalaśiraḥśekhareṣu karṇādinirdeśaḥ saṃnidheḥ // vkal_2,2.14 //
karṇāvataṃsādiśabdeṣu karṇādīnāmavataṃsādipadairuktārthānāmapi nirdeśaḥ sannidheḥ pratipattyarthamiti sambandhaḥ / na hi karṇādiśabdanirdeśamantareṇa karṇādisannihitānāmavataṃsādīnāṃ śakyā pratipattiḥ kartumiti / yathā ----

 dolāvilāseṣu vilāsinīnāṃ karṇāvataṃsāḥ kalayanti kampam / līlācalacchravaṇakuṇḍamāpatanti / āyayurbhṛṅgamukharāḥ tūrṇaṃ śekharaśālinaḥ /

//14//
muktāhāraśabde muktāśabdaḥ śuddheḥ // vkal_2,2.15 //
muktāhāraśabde muktāśabdo hāraśabdenaiva gatārthaḥ prayujyate , śuddheḥ pratipattyarthamiti saṃbandhaḥ / śuddhānāmanyaratnairamiśritānāṃ hāro muktahāraḥ / yathā ----

prāṇeśvarapariṣvaṅgavibhramapratipattibhiḥ /
 muktāhāreṇa lasatā hasatīva stanadvayam //
puṣpamālāśabde puṣpapadamutkarṣasya // vkal_2,2.16 //
puṣpamālāśabde mālāśabdenaiva gatārthaṃ puṣpapadaṃ prayujyate / utkarṣasya pratipattyarthamiti / utkṛṣṭānāṃ puṣpāṇāṃ mālā puṣpamāleti yathā ----

 prāyaśaḥ puṣpamāleva kanyā sā kaṃ na lobhayet /

nanu mālāśabdo'nyatrāpi dṛśyate / yathā , ratnamālā , śabdamāleti / satyam / sa tāvadupacaritasya prayogaḥ / nirupapado hi mālāśabdaḥ puṣparacanāviśeṣamevābhidhatta iti //16//
karikalabhaśabde kariśabdastādrūpyasya // vkal_2,2.17 //
karikalabhaśabde kariśabdaḥ kalabhenaiva gatārthaḥ prayujyate ---- tādrūpyasya pratipattyarthamiti / karī prauḍhakuñjaraḥ / tadrūpaḥ kalabhaḥ karikalabha iti / yathā ----

 tyaja karikalabha tvaṃ prītibandhaṃ kariṇyāḥ /

//17//
viśeṣaṇasya ca // vkal_2,2.18 //
viśeṣaṇasya viśeṣapratipattyarthamuktārthasya padasya prayogaḥ / yathā ----

 jagāda madhurāṃ vācaṃ viśadākṣaraśālinīm /

//18//
tadidaṃ prayukteṣu // vkal_2,2.19 //
tadidamuktaṃ prayukteṣu , nāprayukteṣu / na hi , bhavati yathā ---- śravaṇakuṇḍalami / iti / tathā ---- nitambakāñcī ityapi / yathā vā ---- karikalabhaḥ iti / tathā ---- uṣṭrakalabhaḥ ityapi / atra ślokaḥ ----

karṇāvataṃsādipade karṇādidhvaninirmitiḥ /
 saṃnidhānādibpdhārthaṃ sthiteṣvetat samarthanam //

//19//
saṃśayakṛtsaṃdigdham // vkal_2,2.20 //
yadvākyaṃ sādhāraṇānāṃ dharmāṇāṃ śruteviṃśiṣṭānāṃ vā śruteḥ saṃśayaṃ karoti tat saṃśayakṛt sandigdhamiti / yathā ----

 sa mahātmā bhāgyavaśānmahāpadamupāgataḥ /
kiṃ bhāgyavaśānmahāpadamupāgataḥ , āhosvidabhāgyavaśānmahatīmāpadamiti saṃśayakṛd vākyaṃ , prakaraṇādyabhāve satīti //20//māyādivikalpitārthamprayuktam // vkal_2,2.21 //
māyādinā kalpito'rtho yasmiṃstanmāyādikalpitārthamaprayuktam / atra stokamudāharaṇam //21//
kramahīnārthamapakramam // vkal_2,2.22 //
uddeśotānāmanuddeśitānāṃ ca kramaḥ sambandhaḥ / tena vihīno'rtho yasmiṃstatkramahīnārthamapakramam / yathā ----

 kīrtioratāpau bhavataḥ sūryācandramasoḥ samau /

atra kīrtiścandramasastulyā / pratāpaḥ sūryasya tulyaḥ / sūryasya pūrvanipātādakramaḥ / athavā pradhānasyārthasya nirdeśaḥ kramaḥ / tena vihīno'rtho yasmiṃstadapakramam / yathā ----

 turaṅgamatha mātaṅgaṃ prayacchāsmai madālasam /

//22//
deśakālasvabhāvaviruddhārthāni lokaviruddhāni // vkal_2,2.23 //
deśakālasvabhāvairviruddho'rtho yeṣu tāni deśakālasvabhāvaviruddhārthāni vākyāni lokaviruddhāni / arthadvāreṇa lokaviruddhatvaṃ vākyānām / deśaviruddhaṃ yathā ----

sauvīreṣvasti nagarī madhurā nāma viśrutā /
 ākṣoṭanālikerāḍhyā yasyāḥ paryantabhūmayaḥ //

kālaviruddhaṃ yathā ----

 kadambakumumasmeraṃ madhau vanamaśobhata /

svabhāvaviruddhaṃ yathā ----

 mattālimaṅkhamukharāsu ca mañjarīṣu saptacchadasya taratīva śaransukhaśrīḥ /

saptacchadasya stavakā bhavanti , na mañjarya iti svabhāvaviruddham / tathā ----

bhṛṅgeṇa kalikākośastathā bhṛśamapīḍyata /
 yathā goṣpadapūraṃ hi vavarṣa bahulaṃ madhu //
kalikāyāḥ sarvasyā makarandasyaitāvad vāhulyaṃ svabhāvaviruddham //23//kalācaturvargaśāstraviruddhārthāni vidyāviruddhāni // vkal_2,2.24 //
kalāśāstraiścaturvargaśāstraiśca viruddho'rtho yeṣu tāni kalācaturvargaśāstraviruddhārthāni vākyāni vidyāviruddhāni / vākyānāṃ virodho'rthadvārakaḥ / kalāśāstraviruddhaṃ yathā ----

 kāliṅga likhitamidaṃ vayasya patraṃ patrajñairaparitakoṭikaṇṭakāgram /

kālinṅgaṃ patitakoṭikaṇṭakāgramiti patravidāmāmnāyaḥ / tadviruddhatvāt kalāśāstraviruddham / evaṃ kalāntareṣvapi virodho'bhyūhyaḥ / caturvargaśāstraviruddhāni tūdāhniyante ----

 kāmopabhogasākalyaphalo rājñāṃ mahījayaḥ /

dharmaphalo'śvamedhādiyajñaphalo vā rājñāṃ mahījayaḥ ityāgamaḥ / tadvirodhāddharmaśāstraviruddhārthametadvākyamiti /

 ahaṅkāreṇa jīyante dviṣantaḥ kiṃ nayaśriyā /

dvipajjayasya nayamūlatvaṃ sthitaṃ daṇḍanītau / tadvirodhādarthaśāstraviruddha vākyamiti /

 daśanāṅkapavitritottaroṣṭaṃ ratikhedālasamānanaṃ smarāmi / uttaroṣṭhamantarmukhaṃ nayanāntamiti muktvā cumbananakharadaśanasthānāni /

iti kāmaśāstre sthitam / tadvirodhāt kāmaśāstraviruddhārthaṃ vākyamiti

 devatābhaktito muktirna tattvajñānasaṃpadā /

etasyārthasya mokṣaśāstre sthitatvāttadviruddhārtham / ete vākyavākyārthadoṣāstyāgāya jñātavyāḥ / ye tvanye śabdārthadoṣāḥ sūkṣmāste guṇavivecane lakṣyante / upamādoṣāścopamāvicāra iti //24//

iti śrīkāvyālaṅkārasūtravṛttau doṣadarśane dvitīye'dhikaraṇe dvitīyo'dhyāyaḥ / vākyavākyārthadoṣavibhāgaḥ //2-2//
samāptaṃ cedaṃ doṣadarśanaṃ dvitīyamadhikaraṇam //2//
================================================================

tṛtīyādhikaraṇe prathamo'dhyāyaḥ /

yadviparyayātmāno doṣāstān guṇān vicārayituṃ guṇavivecanamadhikaraṇamārabhyate / tatraujaḥprasādādayo guṇā yamakopamādayastvalaṅkārā iti sthitiḥ kāvyavidām / teṣāṃ kiṃ bhedanibandhanamityāha ----
kāvyaśobhāyāḥ kartāro dharmā guṇāḥ // vkal_3,1.1 //
ye khalu śabdārthayordharmāḥ kāvyaśobhāṃ kurvanti te guṇāḥ / te caujaḥprasādayaḥ / na yamakopamādayaḥ / kauvalyena teṣāmakāvyaśobhākaratvāt / ojaḥprasādādīnāṃ tu kevalānāmasti kāvyaśobhākaratvamiti //1//
tadatiśayahetavastvalaṅkārāḥ // vkal_3,1.2 //
tasyāḥ kāvyaśobhāyā atiśayastadatiśayastasya hetavaḥ / {tu}śabdo vyatireke / alaṅkārāśca yamakopamādayaḥ / atra ślokau ----

yuvateriva rūpamaṅgakāvyaṃ svadate śuddhaguṇaṃ tadapyatīva /
 vihitapraṇayaṃ nirantarābhiḥ sadalaṅkāravikalpakalpanābhiḥ //

yadi bhavati vacaścyutaṃ guṇebhyo vapuriva yauvanavandhyamaṅganāyāḥ /
 api janadayitāni durbhagatvaṃ niyatamalaṅkaraṇāni saṃśrayante //

//2//
pūrve nityāḥ // vkal_3,1.3 //
pūrve guṇā nityāḥ / tairvinā kāvyaśobhānupapatteḥ //3//

evaṃ guṇālaṅkārāṇāṃ bhedaṃ darśayitvā śabdaguṇanirūpaṇārthamāha ----
ojaḥprasādaśleṣasamatāsamādhimādhuryasaukumāryodāratārthavyaktikāntayo bandhaguṇāḥ // vkal_3,1.4 //bandhaḥ padaracanā , tasya guṇaḥ bandhaguṇāḥ ojaḥprabhṛtayaḥ //4//
tān krameṇa darśayitumāha ----
gāḍhabandhatvamojaḥ // vkal_3,1.5 //
yathā ----

 vilulitamakarandā mañjarīrnartayanti / na punaḥ ----

 vilulitamadhudhārā mañjarīrlolayanti /

//5//
śaithilyaṃ prasādaḥ // vkal_3,1.6 //bandhasya śaithilyaṃ śithikatvaṃ prasādaḥ //6//
nanvayamojoviparyayātmā doṣa , tat kathaṃ guṇa ityāha ----
guṇaḥ saṃplavāt // vkal_3,1.7 //
guṇaḥ prasādaḥ / ojasā saha saṃplavād //7//
na śuddhaḥ // vkal_3,1.8 [k: not in sutra] //śuddhastu doṣa eveti //8//
nanu viruddhayorojaḥprasādayoḥ kathaṃ saṃplava ityata āha ----
sa tvanubhavasiddhaḥ // vkal_3,1.9 [*vkal_3,1.8] //
sa tu saṃplavastvanubhavasiddhaḥ / tadvidāṃ ratnādiviśeṣavat / atra ślokaḥ ----

karuṇaprekṣaṇīyeṣu saṃplavaḥ sukhaduḥkhayoḥ /
 yathānubhavataḥ siddhastathaivaujaḥprasādayoḥ //

//9//
sāmyotkarṣau ca // vkal_3,1.10 [*vkal_3,1.9] //
sāmyamutkarṣaścaujaḥprasādayoreva / sāmyaṃ yathā ----

 atha sa viṣayavyāvṛttātmā yathāvidhi sūnave nṛpatikakudaṃ datvā yūne sitātapavāraṇam //(raghuvaṃśa 3.70)

kvacidojaḥ prasādādutkṛṣṭam / yathā ----

 vrajati gaganaṃ bhallātakyāḥ phalena sahopamām /

kvacidojasaḥ prasādasyotkarṣaḥ / yathā ----

 kusumaśayanaṃ na pratyayaṃ na candramarīcayo na ca malayajaṃ sarvāṅgīṇaṃ na vā maṇiyaṣṭayaḥ //

//10//
masṛṇatvaṃ śleṣaḥ // vkal_3,1.11 [*vkal_3,1.10] //
masṛṇatvaṃ nāma yasmin santi bahūnyapi padānyekavadbhāsante / yathā ----

 astyuttarasyāṃ diśi devatātmā himālayo nāma nagādhirājaḥ / (kumārasaṃbhava_1.1)

na punaḥ ----

 sūtraṃ brāhmamuraḥsthale ---- , bhramarīvalgugītayaḥ taḍitkalilamākāśam iti

evaṃ tu śleṣo bhavati ----

 brāhmaṃ sūtramuraḥsthale bhramarīmuñjugītayaḥ taḍijjaṭilamākāśam iti

//11//
mārgāvhedaḥ samatā // vkal_3,1.12 [*vkal_3,1.11] //
mārgasyābhedo mārgābhedaḥ samatā / yena mārgeṇopakramastasyātyāga ityarthaḥ / śloke prabandhe ceti pūrvoktamudāharaṇam / viparyayastu yathā ----

prasīda caṇḍi ! tyaja manyumañjasā janastavāyaṃ purataḥ kṛtāñjaliḥ /
 kimarthamutkampitapīvarastanadvayaṃ tvayā luptavilāsamāsyate //

//12//
ārohāvarohakramaḥ samādhiḥ // vkal_3,1.13 [*vkal_3,1.12] //
ārohāvarohayoḥ krama ārohāvarohakramaḥ samādhiḥ parihāraḥ / ārohasyāvarohe sati parihāraḥ , avarohasya vārohe satīti / tatrārphapūrvako'varoho yathā ----

 narāḥ śīlabhraṣṭā vyasana iva majjanti taravaḥ /

ārohasya kramo'varohasya ca krama ārohāvarohakramaḥ / krameṇārohaṇamavarohaṇaṃ ceti kecit / yathā ----

 niveśaḥ svaḥsindhostuhinagirivīthīṣu jayati /

//13//
na pṛthak, ārohāvarohayorojaḥprasādarūpatvāt // vkal_3,1.14 [*vkal_3,1.13] //
na pṛthaksamādhirguṇaḥ ārohāvarohayorojaḥprasādarūpatvāt / pjorūpaścārohaḥ prasādarūpaścāvaroha iti //14//
na, asaṃpṛktatvāt // vkal_3,1.15 [*vkal_3,1.14] //
yaduktam ojaḥprasādarūpatvamārohāvarohayoḥ [k: iti] tanna / sampṛktatvāt[k: asampṛktatvāt] / sampṛktau khalvojaḥprasādau nadīveṇikāvad vahataḥ //15//
anaikāntyācca // vkal_3,1.16 [*vkal_3,1.15] //
na cāyamekāntaḥ / [k:niyamaḥ] yadojasyārohaḥ prasāde cāvarohaḥ //16//
ojaḥprasādayoḥ tīvrāvasthā, tāviti cedabhyupagamaḥ // vkal_3,1.17 [*vkal_3,1.16] //
ojaḥprasādayoḥ kvacidbhāge tīvrāvasthāyāmāroho'varohaścetyevaṃ[k: tīvrāvasthā / sā cāroho'varohākhyetyevaṃ] cenmanyase , abhyupagamaḥ ---- na vipratipattiḥ //17//
viśeṣāpekṣitvāttayoḥ // vkal_3,1.18 [*vkal_3,1.17] //sa viśeṣo guṇāntarātmā //18//ārohāvarohanimittaṃ samādhirākhyāyate // vkal_3,1.19 [*vkal_3,1.18] //ārohāvarohagramaḥ samādhiriti gauṇyā vṛttyā vyākhyeyam //19//kramavidhānārthaṃ vā // vkal_3,1.20 [*vkal_3,1.19] //
pṛthakkaraṇamiti / pāṭhadharmatvaṃ ca na sambhavatīti na pāṭhadharmāḥ sarvatrādṛṣṭeḥ(3-1-28) ityatra[k:ityevaṃ] vakṣyāmaḥ //20//
pṛthakpadatvaṃ mādhuryam // vkal_3,1.21 [*vkal_3,1.20] //
bandhasya pṛthakpadatvaṃ yat tanmādhuryam pṛthakpadāni yasya sa pṛthakpadaḥ / tasya bhāvaḥ pṛthakpadatvam / samāsadairdhyanivṛttiparaṃ caitat /
ajaraṭhatvaṃ saukumāryam // vkal_3,1.22 [*vkal_3,1.21] //
bandhasyājaraṭhatvamapāruṣyaṃ yat yat saukumāryam / pūrvoktamudāharaṇam / viparyayastu yathā ----

 nidānaṃ nirdvaitaṃ priyajanasadṛktvavyavasitiḥ sudhāsekaploṣau phalamapi viruddhaṃ mama hṛdi /

//22//
vikaṭatvamudāratā // vkal_3,1.23 [*vkal_3,1.22] //
bandhasya vikaṭatvaṃ yadasāvudāratā / yasmin sati nṛtyantīva padānīti janasya varṇabhāvanā bhavati tadvikaṭatvam / līlāyamānatvamityarthaḥ / yathā ----

 svacaraṇaviniviṣṭairnūpurairnartakīnāṃ jhaṇiti raṇitamāsīt tatra citraṃ kalaṃ ca /

na punaḥ ----

 caraṇakamalalagnairnūpurairnartakīnāṃ raṇitamāsīnmañju citraṃ ca tatra /

//23//
arthavyaktihetutvamarthavyaktiḥ // vkal_3,1.24 [*vkal_3,1.23] //
yatra jhaṭityarthapratipattihetutvaṃ sa guṇo'rhavyaktiriti pūrvoktamudāharaṇam / pratyudāharaṇaṃ tu bhūyaḥ sulabhaṃ ca //24//
aujjvalyaṃ kāntiḥ // vkal_3,1.25 [*vkal_3,1.24] //
bandhasyojjvalatvaṃ nāma yadasau kāntiriti / yadabhāve purāṇacchāyetyucyate / yathā ----

 kuraṅgīnetrālīstavakitavanālīparisaraḥ

viparyayastu bhūyānsukabhaśca / ślokāścātra bhavanti ----

 padanyāsasya gāḍhatvaṃ vadantyojaḥ kavīśvarāḥ /
 anenādhiṣṭhitāḥ prāyaḥ śābdāḥ śrotrarasāyanam //

 ślathatvamojasā miśraṃ prasādaṃ ca pracakṣate /
 anena na vinā satyaṃ svadate kāvyapaddhatiḥ //

 yatraikapadavadbhāvaṃ padānāṃ bhūyasāmapi /
 anālakṣitasandhīnāṃ sa śleṣaḥ paramo guṇaḥ //

 pratipādaṃ pratiślokamekamārgaparigrahaḥ /
 durbandho durvibhāvaśca samateti mato guṇāḥ //

 ārohantyavarohanti krameṇa yatayo hi yat /
 samādhirnāma sa guṇastena pūtā sarasvatī //

 bandhe pṛthakpadatvaṃ ca mādhuryamuditaṃ budhaiḥ /
 anena hi padantyāsāḥ kāmaṃ dhārāmadhucyutāḥ /
 tathaiva vāgapi prājñaiḥ samastaguṇagumphitā //

 bandhasy=ajaraṭhatvaṃ ca saukumāryamudāhṛtam /
 etena varjinā vāco rūkṣatvānna śrutikṣamāḥ //

 vikaṭatvaṃ ca bandhasya kathayanti hyudāratām /
 vaicitryaṃ na prapadyante yayā śūnyāḥ padakramāḥ //

 paścādiva gatirvācaḥ purastādiva vastunaḥ /
 yatrārthavyaktihetutvāt sā'rthavyaktiḥ smṛto guṇaḥ //

 aujjvalyaṃ kāntirityāhurguṇaṃ guṇaviśāradāḥ / purāṇavcitrasthānīyaṃ tena bandhyaṃ kavervacaḥ //

//25//
nāsantaḥ, sadvedyatvāt // vkal_3,1.26 [*vkal_3,1.25] //na khalvete guṇā asantaḥ saṃvedyatvāt //26//
tadvidāṃ saṃvedyatve'pi bhrāntāḥ syurityāha ----
na bhrāntāḥ, niṣkampatvāt // vkal_3,1.27 [*vkal_3,1.26] //
na guṇā bhrāntāḥ / etadviṣayāyāḥ pravṛtterniṣkampatvāt //27//
na pāṭhadharmāḥ, sarvatrādṛṣṭeḥ // vkal_3,1.28 [*vkal_3,1.27] //
naite guṇāḥ pāṭhadharmāḥ / sarvatrādṛṣṭeḥ / yadi pāṭhadharmāḥ syustarhi viśeṣānapekṣāḥ santaḥ sarvatra dṛśyeran / na ca sarvatra dṛśyante / viśeṣāpekṣayā viśeṣāṇāṃ guṇatvād guṇābhyupagama eveti //28//
iti vāmanaviracitakāvyālaṇkārasūtravṛttau guṇavivecane tṛtīye'dhikaraṇe prathamo'dhyāyaḥ //3-1//
[iti śrīkāvyālaṅkārasūtravṛttau guṇavivecane tṛtīye'dhikaraṇe prathamo'dhyāyaḥ guṇālaṅkāravivekaḥ , śabdaguṇavivekaśca //3-1//]

atha tṛtīyādhikaraṇe dvitīyo'dhyāyaḥ

sampratyarthaguṇavivecanārthamāha ----
ta evārthaguṇāḥ // vkal_3,2.1 //ta evaujaḥprabhṛtayo'rthaguṇāḥ //1//arthasya prauḍhirojaḥ // vkal_3,2.2 //
arthasyābhidheyasya prauḍhiḥ prauḍhatvamojaḥ /

padārthe vākyavacanaṃ vākyārthe ca padābhidhā /
 prauḍhitvyāsasamāsau ca sābhiprāyatvameva ca //

padārthe vākyavacanaṃ yathā (raghuvaṃśa 2.75) ----

 atha nayanasamutthaṃ jyotiratreriva dyauḥ /

atra candrapadavācye'rthe nayanasamutthaṃ jyotiratreḥ iti vākyaṃ prayuktam / padasamūhaśca vākyamabhipretam / anayā diśānyadapi draṣṭavyam / tadyathā ----

 puraḥ pāṇḍucchāyaṃ tadanu kapilimnā kṛtapadaṃ tataḥ pākotsekādaruṇaguṇasaṃsargitavapuḥ / śanaiḥ śoṣārambhe sthapuṭanijaviṣkambhaviṣamaṃ vane vītāmo badaramarasatvaṃ kalayati //

nacaivamatiprasaṅgaḥ / kāvyaśobhākaratvasya / guṇasāmānyalakṣaṇasyāvasthitatvāt / vākyārthe padābhidhānanṃ yathā ----

 divyeyaṃ na bhavati kiṃ tu mānuṣī

iti vaktavye nimiṣati ityāheti / asya vākyārthasya vyāsasamāsau / vyāso yathā ----

 ayaṃ nānākāro bhavati sukhaduḥkhavyatikaraḥ sukhaṃ vā duḥkhaṃ vā na bhavati bhavatyeva ca tataḥ / punastasmādūrdhvaṃ bhavati sukhaduḥkhaṃ kimapi tat punastasmādūrdhvaṃ bhavati na ca duḥkhaṃ , na ca sukham //

samāso yathā (kumārasaṃbhava_6.94)----

so'yaṃ samprati candraguptanayaścandraprakāśo yuvā /
 jāto bhūpatirāśrayaḥ kṛtadhiyāṃ diṣṭyā kṛtārthaśramaḥ //

āśrayaḥ kṛtadhiyām ityasya ca subandhuṃ sācivyopakṣepaparatvāt sābhiprāyatvam / etena

 rativigalitabandhe keśapāśe sukeśyā

ityatra sukeśyāḥ ityasya ca sābhiprāyatvaṃ vyākhyātam //2//
arthavaimalyaṃ prasādaḥ // vkal_3,2.3 //
arthasya vaimalyaṃ prayaujakamātraparigrahaḥ prasādaḥ / yathā ----

 sarvaṇā kanyakā rūpayauvanārambhaśālinī

viapryayastu ----

 upāstāṃ hasto me vimalamaṇikāñcīpadamidam

kāñcīpadam ityanaiva nitambasya lakṣitatvād viśeṣaṇasyāprayojakatvamiti //3//
ghaṭanā śleṣaḥ // vkal_3,2.4 //
kramakauṭikyānulvaṇatvopapattiyogo ghaṭaṇā / sa śleṣaḥ / yathā (amaruśataka_16) ----

 dṛṣṭvaikāsanasaṅgate priyatame paścādupetyādarā- dekasyā nayane nimīlya vihitakrīḍāsubandhacchalaḥ / īpadvakritakandharaḥ sapulakaḥ premollasanmānasā- mantarhāsalasatkapolaphalakāṃ dhūrto'parāṃ cumbati //
śūdrakādiraciteṣu prabandheṣvasya bhūyān prapañco dṛśyate //4//avaiṣamyaṃ samatā // vkal_3,2.5 //
avaipamyaṃ prakramābhedaḥ samatā / kvacit kramo'pi bhidyate / yathā ----

 cyutasumanasaḥ kundāḥ puṣpodgameṣvalasā drumā malayamarutaḥ sarpantīme viyuktadhṛticchidaḥ / atha ca savituḥ śītollāsaṃ lunanti marīcayo na ca jaraṭhatāmālambante klamodayadāyinīm //

ṛtusandhipratipādanapare'tra dvitīye pāde kramabhedo , malayamarutāmasādhāraṇatvāt / evaṃ dvitīyaḥ pādaḥ paṭhitavyaḥ ----

 manasi ca giraṃ vadhvantīme kiranti na kokilāḥ /
iti //5//sugamatvaṃ vā'vaiṣamyamiti // vkal_3,2.6 [k: not in sutra] //sukhena gamyate jñāyata ityarthaḥ / yathā (kumārasaṃbhava_1.1) ----
 astyuttarasyāṃ diśi devatātmā ................  ityādi /

yathā vā ----

kā svidavaguṇṭhanavatī nātiparisphuṭaśarīralāvaṇyā /
 madhye tapodhanānāṃ kisalayamiva pāṇḍupatrāṇām //
pratyudāharaṇaṃ sulabham //6//arthadṛṣṭiḥ samādhiḥ // vkal_3,2.7 [*vkal_3,2.6] //
arthasya darśanaṃ dṛṣṭiḥ / samādhikāraṇatvāt samādhiḥ / avahitaṃ hi cittamarthān paśyati(1-3-17v) ityuktaṃ purastāt //7//
artho dvividhaḥ, ayoniranyacchāyāyonirvā // vkal_3,2.8 [*vkal_3,2.7] //
yasyārthasya darśanaṃ samādhiḥ so'rtho dvividhaḥ ---- ayoniranyacchāyāyonirveti / ayonirakāraṇaḥ / avadhānamātrakāraṇa ityarthaḥ / anyasya kāvyasya chāyānyacchāyā tadyonirvā / tadyathā ----

 mā bhaiḥ śaśāṅka mama śīdhuni nāsti rāhuḥ khe rohiṇī vasati kātara kiṃ vimeṣi / prāyo vidagdhavanitānavasaṅgameṣu puṃsāṃ manaḥ pracalatīti kimatra citram //

pūrvasya ślokasyārtho'yoniḥ / dvitīyasya ca chāyāyoniriti //8//
artho vyaktaḥ sūkṣmaśca // vkal_3,2.9 [*vkal_3,2.8] //
yasyārthasya darśanaṃ samādhiriti , sa dvedhā vyaktaḥ sūkṣmaśca / vyaktaḥ sphuṭa udāhṛta eva //9//

sūkṣmaṃ vyākhyātumāha ----
sūkṣmo bhāvyo vāsanīyaśca // vkal_3,2.10 [*vkal_3,2.9] //
sūkṣmo dvedhā bhavato ---- bhāvyo, vāsanīyaśca / śīghranirūpaṇāgamyo bhāvyaḥ / ekāgratāprakarṣagamyo vāsanīya iti / bhāvyo yathā ----

 anyonyasaṃvalitamāṃsaladantakānti sollāsamāviralasaṃvalitārdhatāram / līlāgṛhe pratikalaṃ kilikiñciteṣu vyāvartamānanayanaṃ mithunaṃ cakrāsti //

vāsanīyo yathā ----

avihitthavalitajadhanaṃ vivartitābhimukhakucataṭaṃ sthitvā /
 avalokito'hamanayā dakṣiṇakarakalitahāralatam //

//10//
uktivaicitryaṃ mādhuryam // vkal_3,2.11 [*vkal_3,2.10] //
uktervaicitryaṃ yattanmādhuryamiti / yathā ----

 rasavadamṛtaṃ , kaḥ sandeho madhūnyapi nānyathā madhuramadhikaṃ cūtasyāpi prasannarasaṃ phalam / sakṛdapi punarmadhyasthaḥ san rasāntaravijjano vadatu yadihānyat svādu syāt priyādaśanacchadāt //

//11//
apāruṣyaṃ saukumāryam // vkal_3,2.12 [*vkal_3,2.11] //
puruṣe'rthe apāruṣyaṃ saukumāryamiti / yathā mṛtaṃ , yaśaḥśeṣamityāhuḥ / ekākinaṃ devatādvitīyamiti / gacchati sādhayeti ca //12//
agrāmyatvamudāratā // vkal_3,2.13 [*vkal_3,2.12] //
grāmyatvaprasaṅge agtāmyatvamudāratā / yathā ----

 tvamevaṃ saundaryā sa ca ruciratāyāṃ paricitaḥ kalānāṃ sīmānaṃ parimiha yuvāmeva bhajathaḥ / ayi dvandvaṃ diṣṭyā taditi subhage saṃvadati vā- mataḥ śeṣaṃ cet syājjittamiha tadānīṃ guṇitayā //

viparyayastu ----

svapiti yāvadayaṃ nikaṭe janaḥ svapimi tāvadahaṃ kimapaiti te /
 iti nigadya śanairanumekhalaṃ mama karaṃ svakareṇa rurodha sā //

//13//
vastusvabhāvasphuṭatvamarthavyaktiḥ // vkal_3,2.14 [*vkal_3,2.13] //
vastūnāṃ bhāvānāṃ svabhāvasya sphuṭatvaṃ yadasāvarthavyaktiḥ / yathā ----

pṛṣṭeṣu śaṅkhaśakalacchaviṣu cchadānāṃ rājībhiraṅkitamalaktakalohinībhiḥ /
 gorocanāharitababhruvahiḥpalāśamāmodate kumudamambhasi palvalasya //

yathā vā ----

 prathamamalasaiḥ paryastāgraṃ sthitaṃ pṛthukesarai- rviralaviralairantaḥpatrairmanāṅmilitaṃ tataḥ / tadanu valanāmātraṃ kiñcid vyadhāyi vahirdalai- rmukulanavidhau vṛddhābjānāṃ babhūva kadarthanā //

//14//
dīptarasatvaṃ kāntiḥ // vkal_3,2.15 [*vkal_3,2.14] //
dīptā rasāḥ śṛṅgārādayo yasya sa dīptarasaḥ / tasya bhāvo dīpta rasatvaṃ kāntiḥ / yathā ----

 preyān sāyamapākṛtaḥ saśapathaṃ pādānataḥ kāntayā dvitrāṇyeva padāni vāsabhavanāt yāvanna yātyūnmanāḥ / tāvat pratyuta pāṇisampuṭalasagnīvīnitambaṃ dhṛto dhāvitvaiva kṛtapraṇāmakamaho premṇo vicitrā gatiḥ //

evaṃ rasāntareṣvapyudāhāryam / atra ślokāḥ ----

 guṇasphuṭatvasākalya kāvyapākaṃ pracakṣate /
 cūtasya pariṇāmena sa cāyamupamīyate //

 suptiṅsaṃskārasāraṃ yat kliṣṭavastuguṇaṃ bhavet /
 kāvyaṃ vṛntākapākaṃ syājjupsante janāstataḥ //

 guṇānāṃ daśatāmukto yasyārthastadapārthakam / dāḍimāni daśetyādi na vicārakṣamaṃ vacaḥ //

//15// iti//

iti śrīpaṇḍitavaravāmanaviracitakāvyālaṅkārasūtravṛttau guṇavivecane tṛtīye'dhikaraṇe dvitīyo'dhyāyaḥ /

samāptaṃ cedaṃ guṇavivecanaṃ tṛtīyamadhikaraṇam /

================================================================

atha caturthādhikaraṇe prathamo'dhyāyaḥ

guṇanirvartyā kāvyaśobhā / tasyāścātiśayahetavo'laṅkārāḥ / tannirūpaṇārthamālaṅkārikamadhikaraṇamārabhyate / tatra śabdālaṅkārāḥ / tatra śabdālaṅkārau dvau yamakānuprāsau krameṇa darśayitumāha ----
padamanaikārthamakṣaraṃ cāvṛttaṃ sthānaniyame yamakam // vkal_4,1.1 //
padamenekārthaṃ bhinnārthamekamanekaṃ vā tadvadakṣaranāvṛttaṃ sthānaniyame sati yamakam / svavṛttyā sajātīyena vā kārtsnyaikadeśābhyāmanekapādavyāptiḥ sthānaniyama iti / yāni tvekapādabhāgavṛttīni yamakāni dṛśyante teṣu ślokāntarasthasaṃsthānayamakāpekṣayaiva sthānaniyama iti //1//

sthānakathanārthamāha ----
pādāḥ pādasyaikasyānekasya cādimadhyāntabhāgāḥ sthānāni // vkal_4,1.2 //
pādaḥ , ekasya ca pādasyādimadhyāntabhāgāḥ , anekasya ca pādasya ta eva sthānāni / pādayamakaṃ yathā ----

asajjanavaco yasya kalikāmadhugarhitam /
 tasya syādviṣataroḥ kalikāmadhugarhitam //

ekapādasthādimadhyāntayamakāni yathā ----

hanta hantararātīnāṃ dhīra dhīrarcitā tava /
 kāmaṃ kāmandakīnītirasyā rasyā divāniśam //

 vasuparāsu parāsumivojjhatīṣvavikalaṃ vikalaṅkaśaśiprabham /
 priyatamaṃ yatamantumanīśvaraṃ rasikatā sikatāsviva tāsu kā //

 sudṛśo rasarecakitaṃ cakitaṃ bhavatīkṣitamasti mitaṃ stimitam / api hāsalavastavakastava kastulayennanu kāmadhurāṃ madhurām //

pādayorādimadhyāntayamakāni yathā ----

 bhramara ! drutapuṣpāṇi bhrama ratyau pivan madhu /
 kā kundakusume prītiḥ kākuṃ dattvā virauṣi yat //

 aṣyaśakyaṃ tayā dattaṃ duḥkhaṃ śakyantarātmani / vāṣyo vāhīkanārīṇāṃ vegavāhī kapolayoḥ //

sapadi kṛtapadastvadīkṣitena smitaśucinā smaratattvadīkṣitena /
 bhavati vata janaḥ sacittad=aho na khalu mṛṣā kuta eva cittadāho //

ekāntarapādāntayamaka yathā ----

udvejayati bhūtāni tasya rājñaḥ kuśāsanam /
 siṃhāsanaviyuktasya tasya kṣipraṃ kuśāsanam //

evametāntarapādādimadhyayamakānyūhyāni / samastapādāntayamakaṃ yathā ----

natonnatabhrūgativaddhalāsyāṃ vilokya tanvīṃ śaśipeśalāsyām /
 manaḥ kimuttāmyasi cañcalāsyāṃ kṛtī smarājñaā yadi puṣkalāsyām //

evaṃ samastapādādimadhyayamakāni vyākhyātavyāni / anye ca saṅkarajātibhedāḥ sudhiyotprekṣyāḥ / akṣarayamakaṃ tvekākṣaramanekākṣaraṃ ca / ekākṣaraṃ yathā ----

nānākāreṇa kāntābhrūrārādhitamanoyuvā /
 viviktena vilāsena tatakṣa hṛdayaṃ nṛṇām //

evaṃ sthānāntarayoge'pi draṣṭavyaḥ / sajāntīyanairantaryādasya prakarṣo bhavati / sa cāyaṃ hariprabodhe dṛśyate / yathā ----

vividhadhavavanā nāgagarddharddhanānā vivitatagaganānāmamajjajjanānā /
 ruruśaśalalanā nāvavandhundhunānā mama hi hitatanānānanasvasvanānā //
anayā ca varṇayamakamālayā padayamakamālā vyākhyātā //2//bhaṅgādutkarṣaḥ // vkal_4,1.3 //utkṛṣṭaṃ khalu yamakaṃ bhaṅgādbhavati //3//śṛṅkhalā parivartakaścūrṇamiti bhaṅgamārgaḥ // vkal_4,1.4 //ete khalu śṛṅkhalādayo yamakabhaṅgānāṃ prakārā bhavanti //4//
tān krameṇa vyācaṣṭe ----
varṇavicchedacalanaṃ śṛṅkhalā // vkal_4,1.5 //
varṇānāṃ vicchedo varṇavicchedaḥ / tasya calanaṃ yat sā śṛṅkhalā / yathā ---- kālikāmadhuśabde kāmaśabdavicchede madhuśabdavicchede ca tasya calanam / li-ma-varṇayorvicchedāt //5//
saṅgavinivṛttau svarūpāpattiḥ parivartakaḥ // vkal_4,1.6 //
anyavarṇasaṃsargaḥ saṅgaḥ / tadvinivṛttau svarūpasyānyavarṇatiraskṛtasyāpattiḥ prāptiḥ parivartakaḥ / yathā ----

 kalikāmadhu garhitam / ityatrārhitamiti padaṃ gakārasya vyañjanasya saṅgād garhitamityanyasya rūpamāpannam / tatra vyañjanasaṅge vinivṛtte svarūpamāpadyate ---- arhitamiti / anyavarṇasaṃkrameṇa bhinnarūpasya padasya tādrūpyavidhirayamiti tātparyārthaḥ / etenetarāvapi vyākhyātau //6//
piṇḍākṣarabhede svarūpalopaścūrṇam // vkal_4,1.7 //
piṇḍākṣarasya bhede sati padasya svarūpalopaścūrṇam / yathā ----

 akhaṇḍavarṇavinyāsacalanaṃ śṛṅkhalāmalā /
 anena khalu bhaṅgena yamakānāṃ vicitratā //

 yadanyasaṅgamutsṛjya nepathyamiva nartakaḥ /
 śabdasvarūpamārohet sa jñeyaḥ , parivartakaḥ //

 piṇḍākṣarasya bhedena pūrvāparapadāśrayāt /
 varṇayoḥ padalopo yaḥ sa bhaṅgaścūrṇasajñakaḥ //

 aprāptacūrṇabhaṅgāni yathāsthānasthitānyapi /
 alakānīva nātyarthaṃ yamakāni cakāsati //

 vibhaktipariṇāmena yatra bhaṅgaḥ kvacidbhavet /
 na tadicchanti yamakaṃ yamakkotkarṣakovidāḥ //

 ārūḍhaṃ bhūyasā yattu padaṃ yamakabhūmikām /
 dupyeccenna[k:dūpyeccenna] punastasya yuktānuprāsakalpanā //

 vibhaktīnāṃ vibhaktatvaṃ saṃkhyāyāḥ kārakasya ca / āvṛttiḥ suptiṅantānāṃ mithaśca yamakādabhutam //

//7//
śeṣaḥ sarūpo'nuprāsaḥ // vkal_4,1.8 //
padamekārthamanekārtha ca sthānāniyataṃ tadvidhamakṣaraṃ ca śeṣaḥ / sarūpo'nyena prayuktena tulyarūpo'nuprāsaḥ / nanu śeṣo'nuprāsa ityetāvadeva sūtraṃ kasmānna kṛtam / āvṛttiśeṣo'nuprāsa ityeva hi vyākhyāsyate / satyam / siddhyatyevāvṛttiśeṣe , kintvavyāptiprasaṅgaḥ / viśeṣārtha ca sarūpagrahaṇam / kārtsnyenaivāvṛttiḥ / kārtsnyaikadeśābhyāṃ tu sārūpyamiti //8//
anulbaṇo varṇānuprāsaḥ śreyān // vkal_4,1.9 //
varṇānāmanuprāsaḥ sa khalvanulvaṇo līnaḥ śreyān / yathā ----

 kvacinmasṛṇamāṃsalaṃ kvacidatīva tārāspadaṃ prasannasubhagaṃ muhuḥ svarataraṅgalīlāṅkitam / idaṃ hi tava vallakīraṇitanirgamairgumphitaṃ mano madayatīva me kimapi sādhu saṃgītakam //

ulvaṇastu na śreyān / yathā ----

 vallībaddhordhvajūṭodbhaṭamaṭati raṭatkoṭikodaṇḍadaṇḍaḥ iti //9//
pādānuprāsaḥ pādayamakavat // vkal_4,1.10 //
ye pādayamakasya bhedāste pādānuprāsasyetyarthaḥ / teṣāmudāharaṇāni yathā ----

 kavirājamavijñāya kutaḥ kāvyakriyādaraḥ /
 kavirājaṃ ca vijñāya kutaḥ kāvyakriyādaraḥ //

 ākhaṇḍayanti muharāmalakīphalāni / bālāni bālakapilocanapiṅgalāni //

 vastrāyante nadīnāṃ sitakusumadharāḥ śakrasaṅkāśa ! kāśāḥ kāśābhā bhānti tāsāṃ navatulinagatāḥ śrīnadīhaṃsa haṃsāḥ / sābhāmbhodamuktaḥ sphuradamalarucirmedinī candracandra- ścandrāṅkaḥ śāradaste jayakṛdupagato vidviṣāṃ kālakālaḥ //

 kuvalayadalaśyāmā meghā vihāya divaṃ gatāḥ kuvalayadalaśyāmo nidrāṃ vimuñcati keśavaḥ / kuvalayadalaśyāmā śyāmā latādya vijṛmbhate kuvalayadalaśyāmaṃ candro nabhaḥ pratigāhate //
evamanye'pi draṣṭavyāḥ //10//
iti śrīpaṇḍitavaravāmanaviracitāyāṃ kāvyālaṅkārasūtravṛttāvālaṅkārike caturthe'dhikaraṇe prathamo'dhyāyaḥ /

iti śabdā'laṅkāravicāraḥ /

atha caturthādhikaraṇe dvitīyo'dhyāyaḥ

sampratyarthālaṅkārāṇāṃ prastāvaḥ / tanmūlaṃ copameti saiva vicāryate ----
upamānenopameyasya guṇaleśataḥ sāmyamupamā // vkal_4,2.1 //
upamīyate sādṛśyamānīyate yenotkṛṣṭaguṇenānyattadupamānam / yadupamīyate nyūnaguṇaṃ tadupameyam / upamānenopameyasya guṇaleśataḥ sāmyaṃ yadasāvupameti / nanūpamānamityupameyamiti ca sambandhiśabdāvetau , tayorekataropādānenaivānyatarasiddhiriti / yathā uoamitaṃ vyāghrādibhiḥ sāmānyāprayoge ityatropamitagrahaṇameva kṛtaṃ , nopamānagrahaṇamiti / tadvadatrobhayagrahaṇaṃ na kartavyam / satyam / tat kṛtaṃ lokaprasiddhiparigrahārtham / yadevopameyamupamānañca lokaprasiddhaṃ tadeva parigṛhyate , netarat / na hi yathā mukhaṃ kamalamiva iti , tathā kumudamiva ityapi bhavati //1//
guṇabāhulyataśca kalpitā // vkal_4,2.2 //
guṇānāṃ bāhulyaṃ guṇabāhulyaṃ , tata upamānopameyayoḥ sāmyāt kalpitopamā / kavibhiḥ kalpitatvāt kalpitā / pūrvā tu laukikī / nanu kalpitāyā lokaprasiddhyabhāvāt kathamupamānopameyaniyamaḥ / guṇabāhukyasyotkarṣāpajarpakalpanābhyām / tadyathā ----

udgarbhahūṇataruṇīramaṇopamardabhugnonnatistananiveśanibhaṃ himāṃśoḥ /
 bimbaṃ kaṭhoravisakāṇḍakaḍāragaurairviṣṇoḥ padaṃ prathamamagrakarairavyabakti //

sadyo muṇḍitamattahūṇacibukapraspaddhiṃ nāraṅgakam /
 abhinavakuśasūcispardhi karṇe śirīṣam //

 idānīṃ plakṣāṇāṃ jaraṭhadalaviśleṣacatura- stibhīnāmābaddhasphuritaśukacañcūpuṭanibham / tataḥ strīṇāṃ hanta kṣamamadharakāntiṃ tulayituṃ samantānniryāti sphuṭasubhagarāgaṃ kisalayam //

//2//

taddvaividhyam, padavākyārthavṛttibhedāt // vkal_4,2.3//*

tasyā upamāyā dvaividhyam / padavākyārthavṛttibhedāt / ekā padārthavṛttiḥ , anyā vākyārthavṛttiriti / padārthavṛttiryathā ----

 haritatanuṣu babhrutvagvimuktāsu yāsāṃ kanakakaṇasadharmā mānmatho romabhedaḥ /

vākyārthavṛttiryathā ----

pāṇḍyo'yamaṃsārpitalambahāraḥ kḷptāṅgarāgo haricandanena /
 ābhāti bālātaparaktasānuḥ sanirjharodgāra ivādrirājaḥ //

//3//
sā pūṇā luptā ca // vkal_4,2.4 //sā upamā pūrṇā luptā ca bhavati //4//guṇadyotakopamānopameyaśabdānāṃ sāmagrye pūrṇā // vkal_4,2.5 //
guṇādiśabdānāṃ sāmagrye sākalye pūrṇā / yathā ----

 kamalamiva mukhaṃ manojñametat iti //5//
lope luptā // vkal_4,2.6 //
guṇādiśabdānāṃ vaikalye lope luptā / guṇaśabdalope yathā śaśīva rājā iti / dyotakaśabdalope yathā dūrvāśyāmeyam / ubhayalope yathā śaśīmukhī iti / upamānopameyalopastūpamāprapañce draṣṭavyaḥ //6//
stutinindātattvākhyāneṣu // vkal_4,2.7 //
stutau nindāyāṃ tattvākhyāne cāsyāḥ prayogaḥ / stutinindayoryathā

 snigdhaṃ bahvatyamṛtakalpamaho kalatraṃ hālāhalaṃ viṣamivāpaguṇaṃ tadeva /

tattvākhyāne yathā ----

tāṃ rohiṇīṃ vijānīhi jyotipāmatra maṇḍale /
 yastanvi ! tārakānyāsaḥ śakaṭākāramāśritaḥ //

//7//
hīnatvādhikatvaliṅgavacanabhedāsādṛśyāsaṃbhavāstaddoṣāḥ // vkal_4,2.8 //
tasyā upamāyā doṣā bhavanti / hīnatvamadhikatvaṃ liṅgabhedo vacanabhedo'sādṛśyamasambhava iti //8//

tān krameṇa vyākhyātumāha ----
jātipramāṇadharmanyūnatopamānasya hīnatvam // vkal_4,2.9 //
jātyā pramāṇena dharmeṇa copamānasya nyūnatā yā taddhīnatvamiti / jātinyūnatvarūpaṃ hīnatvaṃ yathā ----

 cāṇḍālairiva yuṣmābhiḥ sāhasaṃ paramaṃ kṛtaṃ /

pramāṇanyūnatvarūpaṃ hīnatvaṃ yathā ----

 vahnisphuliṅga iva bhānurayaṃ cakāsti /

upameyādupamānasya nyūnatvaṃ yat taddharmanyūnatvam / tadrūpaṃ hīnatvaṃ yathā ----

sa munirlāñchito mauñjyā kṛṣṇājinapaṭaṃ vahan /
 vyarājannīlajīmūtabhāgāśliṣṭa ivāṃśumān //

atra mauñjīprativastu taḍinnāstyupamāna iti hīnatvam / na ca kṛṣṇājinapaṭamātrasyopameyatvaṃ yuktam / mauñjyā vyarthatvaprasaṅgāt / nanu nīlajīmūtagrahaṇenaiva taḍitpratipādyate / tanna / vyabhicārāt //9//

avyabhicāre tu bhavantī pratipattiḥ kena vāryate tadāha ----
dharmayorekanirdeśe'nyasya saṃvit, sāhacaryāt // vkal_4,2.10 //
dharmayorekasyāpi dharmasya nirdeśe'nyasya saṃvit pratipattirbhavati / kutaḥ / sāhacaryāt / sahacaritatvena prasiddhayoravaśyamekasya nirdeśe'nyasya pratipattirbhavati / tadyathā ----

 nirvṛṣṭe'pi bahirdhane na viramantyantarjaradceśmano lūtātantutaticchido madhupṛṣatpiṅgāḥ payovindavaḥ / cūḍābarbarake nipatya kaṇikābhāvena jātāḥ śiśo- raṅgāsphālanabhagnanidragṛhiṇīcittavyathādāyinaḥ //

atra madhupṛṣatāṃ vṛttatvapiṅgatve sahacarite / tatra piṅgaśabdena piṅgatve pratipanne vṛttatvapratītirbhavati / etena kanakaphalakacaturasraṃ śreṇivimbam iti vyākhyātam / kanakaphalakasya gauratvacaturasratvayoḥ sāhacaryāccaturasratvaśrutyaica gauratvapratipattiriti / nanu ca yadi dharmanyūnatvamupamānasya doṣaḥ , kathamayaṃ prayogaḥ ----

sūryāśusambhīlitalocaneṣu dīneṣu padmānilanisadeṣu /
 sādhvyaḥ svageheṣviva bhartṛhīnāḥ kekā vineśuḥ śikhināṃ mukheṣu //

atra bahutvamupameyadharmāṇāmupamānāt / na , viśiṣṭānāmeva mukhānāmupameyatvāt / tādṛśeṣveva kekāvināśasya sambhavāt //10//
tenādhikarvaṃ vyākhyātam // vkal_4,2.11 //
tena hīnatvenādhikatvaṃ vyākhyātam / jātipramāṇadharmādhikyamadhikatvamiti / jātyādhikyarūpamadhikatvaṃ yathā ----

 viśantu viṣṭayaḥ śīghraṃ rudrā iva mahaujasaḥ /

pramāṇādhikyarūpaṃ yathā ----

pātālamiva nābhiste stanau kṣitidharopamau /
 veṇīdaṇḍaḥ punarayaṃ kālindīpātasaṃnibhaḥ //

dharmādhikyarūpaṃ yathā ----

saraśmi cañcalaṃ cakraṃ dadhaddevo vyarājata /
 savāḍavāgniḥ sāvartaḥ srotasāmiva nāyakaḥ //

savāḍavāgnirityasya [k:prativastunaḥ] upameye'bhāvād dharmādhikyamiti / anayordoṣayorviparyayākhyasya doṣasyāntarbhāvānna pṛthagupādānam / ata evāsmākaṃ mate ṣaḍ doṣā iti //11//
upamānopameyayorliṅgavyatyāso liṅgabhedaḥ // vkal_4,2.12 //
upamānasyopameyasya ca liṅgayorvyatyāso viparyayo liṅgabhedaḥ / yathā ----

 sainyāni nadya iva jagmuranargalāni /

//12//
iṣṭaḥ puṃpuṃsakayoḥ prāyeṇa // vkal_4,2.13 //
punnapuṃsakayorupamānopameyayorliṅgabhedaḥ prāyeṇa bāhulyeneṣṭaḥ / yathā ---- candramiva mukhaṃ paśyati iti , induriva mukhaṃ bhāti evamprāyaṃ tu necchanti //13//
laukikyāṃ samāsābhihitāyāmupamāprapañce ca // vkal_4,2.14 //
laukikyāmupamāyāṃ samāsābhihitāyāmupamāyāmupamāprapañce ceṣṭo liṅgabhedaḥ prāyeṇeti / laukikyāṃ yathā ----

 chāyeva sa tasyāḥ , puruṣa iva strī iti /

samāsābhihitāyāṃ yathā ----

 bhujalatā nīlotpalasadṛśī iti /

upamāprapañce yathā ----

śuddhāntadurlabhamidaṃ vapurāśramavāsino yadi janasya /
 dūrīkṛtāḥ khalu guṇairudyānalatā vanalatābhiḥ //
evamanyadapi prayogajātaṃ draṣṭavyam //14//tena vacanabhedo vyākhyātaḥ // vkal_4,2.15 //
tena liṅgabhedena vacanabhedo vyākhyātaḥ / yathā ----

 pāsyābhilocanaṃ tasyāḥ puṣpaṃ madhuliho yathā /

//15//
apratītaguṇasādṛśyamasādṛśyam // vkal_4,2.16 //
apratītaireva guṇairyat sādṛśyaṃ tadapratītaguṇāsādṛśyamasādṛśyam / yathā ----

 grathnāmi kāvyaśaśinaṃ vitatārtharaśmim /

kāvyasya śaśinā saha yat sādṛśyaṃ tadapratītaireva guṇairiti / nanu ca arthānāṃ raśmitulyatve sati kāvyasya śaśitulyatvaṃ bhaviṣyati / naivam / kāvyasya śaśitulyatve siddhe'rthānāṃ raśmitulyatvaṃ siddhyati / na hyarthānāṃ ca kaścit sādṛśyahetuḥ pratīto guṇo'sti / tadevamitaretarāśrayadoṣo duruttara iti //16//
asādṛśyahatā hyupamā, tanniṣṭhāśca kavayaḥ // vkal_4,2.17 //
asādṛśyena hatā asādṛśyahatā upamā / tanniṣṭhā upamānaniṣṭhāśca kavaya iti //17//
upamānādhikyāttadapoha ityeke // vkal_4,2.18 //
upamānādhikyāt tasyāsādṛśyasyāpoha ityeke manyante / yathā ----

 karpūrahāraharahāsasitaṃ yaśaste /

karpūrādibhirupamānairvahubhiḥ sādṛśyaṃ susthāpitaṃ bahvati / teṣāṃ śukguṇātirekāt //18//
na, apuṣṭārthatvāt // vkal_4,2.19 //
upamānādhikyāt tadapoha iti yuktaṃ , tanna / apuṣṭārthatvāt / ekasminnupamāne prayukte upamānāntaraprayogo na kañcidarthaviśeṣaṃ puṣṇāti / tena balasindhuḥ sindhuriva kṣubhitaḥ iti prayuktam / nanu sindhuśabdasya dviḥprayogātpaunaruktyam / na / arthaviśeṣāt balaṃ sindhuriva vaipulyād balasindhuḥ sindhuriva kṣubhita iti kṣobhasārūpyāt / tasmādarthabhedānna paunaruktyam / arthapuṣṭistu nāsti / sindhuriva kṣubhita ityanenaiva vaipulyaṃ pratipatsyate / uktaṃ hi (4-2-10) ---- dharmayorekanirdeśe'nyasya saṃvitsāhacaryāt //19//
anupapattirasaṃbhavaḥ // vkal_4,2.20 //
anupapattiranupapannatvamupamānasyāsambhavaḥ / yathā ----

cakāsti vadanasyāntaḥ smitacchāyāvikāsinaḥ /
 unnidrasyāravindasya madhye mugdheva candrikā //

candrikāyāmunnidratvamaravindasyetyanupapattiḥ / nanvarthavirodho'yamastu / kimupamādoṣakalpanayā / na / upamāyām atiśayasyeṣṭatvāt //20//

kathaṃ tarhi doṣa ityata āha ----
na viruddho'tiśayaḥ // vkal_4,2.21 //
viruddhasyātiśayasya saṃgraho na kartavya iti asya sūtrasya tātparyārthaḥ / tānetān ṣaḍupamādoṣān jñātvā kaviḥ parityajet //21//

iti śrīkāvyālaṅkārasūtravṛttāvālaṅkārike caturthe'dhikaraṇe dvitīyo'dhyāyaḥ // upamāvicāra.ḥ //

atha caturthādhikaraṇe tṛtīyo'dhyāyaḥ

sampratyupamāprapañco vicāryate / kaḥ punarasāvityāha ----
prativastuprabhṛtirupamāprapañcaḥ // vkal_4,3.1 //
prativastu prabhṛtiryasya sa prativastuprabhṛtiḥ / upamāyāḥ prapañca upamāprapañca iti //1//

vākyārthopamāyāḥ prativastuno bhedaṃ darśayitumāha ----
upameyasyoktau samānavastunyāsaḥ prativastu // vkal_4,3.2 //
upameyasyārthaādvākyārthasyoktau satyāmiti / atra dvau vākyārthau / eko vākyārthopamāyāmiti bhedaḥ / tadyathā ----

devībhāvaṃ gamitā parivārapadaṃ kathaṃ bhajatyeṣā /
 na khalu paribhogayogyaṃ daivatarūpāṅkitaṃ ratnam //

//2//

prativastunaḥ samāsokterbhedaṃ darśayitumāha ----
anuktau samāsoktiḥ // vkal_4,3.3 //
upameyasyānuktau samānavastunyāsaḥ samāsoktiḥ / saṃkṣepavacanāt samāsoktirityākhyā / yathā ----

ślādhyā dhvastādhvagaglāneḥ karīrasya marau sthitiḥ /
 dhiṅ merau kalpavṛkṣāṇāmavyutpannārthināṃ śriyaḥ //

//3//

samāsokteraprastutapraśaṃsāyā bhedaṃ darśayitumāha ----
kiñciduktāvaprastutapraśaṃsā // vkal_4,3.4 //
upameyasya kiñcilliṅgamātreṇoktau samānavastunyāse aprastutapraśaṃsā / yathā ----

 lāvaṇyasinduraparaiva hi kācaneyaṃ yatrotpalāni śaśinā saha saṃplavante / unmañjati dviradakumbhataṭī ca yatra yatrāpare kadalikāṇḍamṛṇāladaṇḍāḥ //
aorastutasyārthasya praśaṃsanamaprastutapraśaṃsā //4//
apahnutirapi tato bhinneti darśayitumāha ----
samena vastunānyāpalāpo'pahnutiḥ // vkal_4,3.5 //
sanena tulyena vastunā vākyārthenānyasya vākyārthasyāpalāpo nihnavo yastattvādhyāropaṇāyāsāvapahnutiḥ / yathā ----

na ketakīnāṃ vilasanti sūcayaḥ pravāsino hanta hasatyayaṃ vidhiḥ /
 taḍillateyaṃ na cakāsti cañcalā puraḥ smarajyotiridaṃ vivartate //
vākyārthayostātparyāt tādrūpyamiti na rūpakam //5//
rūpakaṃ tu kīdṛśamityāha ----
upamānenopameyasya guṇasāmyāttattvāropo rūpakam // vkal_4,3.6 //
upamānenopameyasya guṇasāmyāttattvasyābhedasyāropaṇamāropo rūpakam / upamānopameyayorubhayorapi grahaṇaṃ laukikyāḥ kalpitāyāścopamāyāḥ prakṛkṣitvamatra yathā vijñāyeteti / yathā (uttararāmacarita_1.39) ----

 iyaṃ gehe lakṣmīriyamamṛtavartirnayanayo- rasāvasyāḥ sparśo vapuṣi vahulaścandanarasaḥ / ayaṃ kaṣṭhe vāhuḥ śiśiramasṛṇo mauktikasaraḥ kimasyā na preyo paramasahyastu virahaḥ //

mukhacandrādīnāṃ tūpamā / samāsānna candrādīnāṃ rūpakatvaṃ yuktamiti //6//

rūpakācchleṣasya bhedaṃ darśayitumāha ----
sa dharmeṣu tantraprayoge śleṣaḥ // vkal_4,3.7 //
upamānenopameyasya dharmeṣu guṇakriyāśabdarūpeṣu sa tattvāropaḥ / tantraprayoge tantreṇoccāraṇe sati śleṣaḥ / yathā ----

 ākṛṣṭāmalamaṇḍalāgrarucayaḥ saṃnaddhakṣaḥsthalāḥ soṣmāṇo vraṇitā vipakṣahṛdayapronmāthinaḥ karkaśaḥ / udvṛttā guravaśca yasya śaminaḥ śyāmāyamānānanā yodhā vāravadhūstanāśca na daduḥ kṣobhaṃ sa vo'vyājjinaḥ //

//7//

yathā ca gauṇasyārthasyālaṅkāratvaṃ tathā lākṣaṇikasyāpīti darśayitumāha ----
sādṛśyāllakṣaṇā vakroktiḥ // vkal_4,3.8 //
bahuni hi nibandhanāni lakṣaṇāyām / tatra sādṛśyāllakṣaṇāvakroktirasāviti / yathā ----

 unmimīla kamalaṃ sarasīnāṃ kairavaṃ ca na mimīla muhūrtāt /

atra netradharmāvunmīlanimīlane sādṛśyādvikāsasaṃkocau lakṣayataḥ /

iha ca nirantaranavamukulapulakitā harati mādhavī hṛdayam /
 madayati ca kesarāṇāṃ pariṇatamadhugandhi niḥśvasitam //

atra ca niḥśvasitamiti parimalanirgamaṃ lakṣati /

 saṃsthānena sphuratu subhagaḥ svarciṣā cumbatu dyām / ālasyamāliṅgati gātramasyāḥ / parimlānacchāyāmanuvadati dṛṣṭiḥ kamalinīm / pratyūṣeṣu sphuṭitakamalāmodamaitrīkapāyaḥ / ūrudvandvaṃ taruṇakadalīkāṇḍasabrahmacāri /

ityevamādiṣu lakṣaṇārtho nirūpyata iti lakṣaṇāyā jhaṭityarthapratipattikṣamatvaṃ rahasyamācakṣata iti /

asādṛśyanibandhanā tu lakṣaṇā na vakroktiḥ / yathā ----

 jaraṭhakamalakandacchedagaurairmadhūkhaiḥ /

atra cchedaḥ sāmīpyād dravyaṃ lakṣayati / tasyaiva gauratvopapatteḥ //8//

rūpakavakroktibhyāmutprekṣāyā bhedaṃ darśayitumāha ----
atadrūpasyānyathādhyavasānamatiśayārthamutprekṣā // vkal_4,3.9 //
atadrūpasyātatsvabhāvasya / anyathā atatsvabhāvatayā / adhyavasānamadhyavasāyaḥ / na punaradhyāropo lakṣaṇā vā / atiśayārthamiti bhrāntijñānanivṛttyartham / sādṛśyādiyamutprekṣeti / enāṃ cevādiśabdā dyotayanti / yathā ----

 sa vaḥ pāyādindurnavavisalatākoṭikuṭilaḥ smarāreryo mūrdhni jvalanakapiṣe bhāti nihitaḥ / sravanmandākinyāḥ pratidivasasiktena payasā kapālenonmuktaḥ sphaṭikadhavalenāṅkura iva //

//9//

utprekṣevaivātiśayoktiriti kecit / tannirāsārthamāha ----
saṃbhāvyadharmatadutkarṣakalpanātiśayoktiḥ // vkal_4,3.10 //
saṃbhāvyasya dharmasya tadutkarṣasya ca kalpanātiśayoktiḥ / yathā ----

ubhau yadi vyomni pṛthakpravāhāvākāśagaṅgāpayasaḥ pravāhau /
 tenopamīyeta tamālanīlamāmuktamuktālatamasya vakṣaḥ //

yathā vā ----

 malayajarasaviliptatanunavahāralatāvibhūṣitāḥ sitataradantapatrakṛtavaktraruco rucirāmalāṃśukāḥ / śaśabhṛti vitatadhāmni dhvalayati dharāmavibhāvyatāṃ gatāḥ priyavasatiṃ prayānti sukhameva nirastabhiyo'bhisārikāḥ //

//10//

yathā bhrāntijñānasyarūpotprekṣā tathā saṃśayajñānasvarūpaḥ saṃdeho'pīti darśayitumāha ----
upamānopameyasaṃśayaḥ saṃdehaḥ // vkal_4,3.11 //
upamānopameyayoratiśayārthaṃ yaḥ kriyate saṃśayaḥ sa saṃdehaḥ / yathā ----

idaṃ karṇotpalaṃ cakṣuridaṃ veti vilāsini /
 na niścinoti hṛdayaṃ kintu dolāyate manaḥ //

//11//

saṃdehavadvirodho'pi prāptāvasara ityāha ----
viruddhābhāsatvaṃ virodhaḥ // vkal_4,3.12 //
arthasya viruddhasyevābhāsatvaṃ viruddhābhāsatvaṃ virodhaḥ / yathā ----

 pītaṃ pānamidaṃ tvayādya dayite mattaṃ mamedaṃ manaḥ patrālī tava kuṅkumena racitā raktā vayaṃ mānini ! / tvaṃ tuṅgastanabhāramantharagatirgātreṣu me vepathu- stvanmadhye tanutā mamādhṛtiraho premṇo vicitrā gatiḥ //

yathā vā (amaru. 34)----

 sā bālā vayamapragalbhavacasaḥ sā strī vayaṃ kātarāḥ sā pīnonnatimatpayodharayugaṃ dhatte sakhedā vayam / sākrāntā jaghanasthalena guruṇā gantuṃ na śaktā vayaṃ doṣairanyajanāśritairapaṭavo jātāḥ sma ityadbhutam //

//12//

virodhādvibhāvanāyā bhedaṃ darśayitumāha ----
kriyāpratiṣedhe prasiddhatatphalavyaktirvibhāvanā // vkal_4,3.13 //
kriyāyāḥ pratiṣedhe tasyā eva kriyāyāḥ phalasya prasiddhasya vyaktivibhāvanā / yathā ----

apyasajjanasāṅgatye na vasatyeva vaikṛtam /
 akṣālitāviśuddheṣu hṛdayeṣu manīpiṇām //

//13//

viruddhaprasaṅgenānanvayaṃ darśayitumāha ----
ekasyopameyatvopamānatve'nanvayaḥ // vkal_4,3.14 //ekasyaivārthasyopameyatvamupamānatvaṃ cānanvayaḥ / yathā (hanumānnāṭaka_14-18)----
gaganaṃ gaganākāraṃ sāgaraḥ sāgaropamaḥ /
 rāmarāvaṇayoryuddhaṃ rāmarāvaṇayoriva //
anyāsādṛśyametena pratipāditam //14//krameṇopameyopamā // vkal_4,3.15 //
ekakasyaivārthasyopameyatvamupamānatvaṃ ca krameṇopameyopamā / yathā ----

khamiva jalaṃ jalamiva khaṃ haṃsa iva śaśī śaśīva haṃso'yam /
 kumudākārāstārāstārākārāṇi kumudāni //

//15//

iyameva parivṛttirityeke tannirāsārthamāha ----
samavisadṛśābhyāṃ parivartanaṃ parivṛttiḥ // vkal_4,3.16 //
samena visadṛśena vārthena arthasya parivartanaṃ parivṛttiḥ / yathā ----

ādāya karṇakisalayamiyamasmai caraṇamaruṇamarpayati /
 ubhayossadṛśavinimayādanyonyamavañcitaṃ manye //

yathā vā ----

vihāya sāhāramahāryaniścayā viloladṛṣṭiḥ praviluptacandanā /
 babandha bālāruṇavabhru valkalaṃ payodharotsedhaviśīrṇasaṃhati //

//16//

upameyopamāyāḥ kramo bhinna iti darśayitumāha ----

 upameyopamānānāṃ kramasaṃbandhaḥ kramaḥ // vkal_4,3.17 //

upameyānāmupamānānāṃ coddeśināmanuddeśināṃ ca kramasambandhaḥ kramaḥ / yathā ----

tasyāḥ prabandhalīlābhirālāpasmitadṛṣṭibhiḥ /
 jīyante vallakīkundakusumendīvarasrajaḥ //

//17//

kramasambandhaprasaṅgena dīpakaṃ darśayitumāha ----
upamānopameyavākyeṣvekā kriyā dīpakam // vkal_4,3.18 //upamānavākyepūpameyavācyeṣu caikā kriyā anupaṅgataḥ sambandhyamānā dīpakam //18//
tantrividham / ādimadhyāntavākyavṛttibhedāt // vkal_4,3.19//*

tat trividhaṃ bhavati / ādimadhyānteṣu vākyeṣu vṛtterbhedāt / yathā ----

bhūṣyante pramadavanāni bālapuṣpaiḥ , kāminyo madhumadamāṃsalairvilāsaiḥ /
 brahmāṇaḥ śrutigaditaiḥ kriyākalāpai , rājāno viralitavairibhiḥ pratāpaiḥ //

 bāṣpaḥ pathikakāntānāṃ jalaṃ jalamucāṃ muhuḥ /
 vigalatyadhunā daṇḍayātrodyogo mahībhujām //

 guruśuśrūṣayā vidyā madhugoṣṭhyā manobhavaḥ / udayena śaśāṅkasya payodhirabhivardhate //

//19//

dīpakavannidarśanamapi saṃkṣiptamityāha ----
kriyayaiva svatadarthānvayakhyāpanaṃ nidarśanam // vkal_4,3.20 //
kriyayaiva śuddhayā svasyātmanastadarthaḥ cānvayasya saṃbandhasya khyāpanaṃ saṃlulitahetudṛṣṭāntavibhāgadarśanānnidarśanam / yathā ----

atyuccayadādhyāsaḥ patanāyetyarthaśālināṃ śaṃsat /
 āpāṇḍu patati patraṃ tayoridaṃ bandhamagrantheḥ //

patatīti kriyā / tasyāḥ svaṃ patanam / tadarthe'tyuccayadādhyāsaḥ patanāyeti śaṃsanam / tasya khyāyanamarthaśālināṃ śaṃsaditi //20//

idaṃ ca nārthāntaranyāsaḥ / sa hyanyathābhūtastamāha ----
uktisiddhyai vastuno'rthāntarasyaiva nyasanamarthāntaranyāsaḥ // vkal_4,3.21 //
uktasiddhyai uktasyārthasya siddhyartha vastuno vākyārthāntarasyaiva nyasanamarthāntaranyāsaḥ / vastugrahaṇādarthasya hetornyasanannārthāntaranyāsaḥ / yathā ---- iha nātidūragocaramasti saraḥ kamalasaugandhyāt iti / arthāntarasyaiveti vacanam , yatra heturvyāptigūḍhatvāt kathañcit pratīyate tatra yathā syāt / yadyat kṛtakaṃ tattadanityamityevamprāyeṣu māṃ bhūditi / udāharaṇam /

priyeṇa saṃgrathya vipakṣasannidhāvupāhitāṃ vakṣasi pīvarastanī /
 srajaṃ na kācidvijahau jalāvilāṃ vasanti hi premṇi guṇā na vastuni //

//21//

arthāntaranyāsasya heturūpatvād , hetoścānvayavyatirekātmakatvānna pṛthagvyatireka iti kecit / tannirāsāthamāha ----
upameyasya guṇātirekatvaṃ vyatirekaḥ // vkal_4,3.22 //
upameyasya guṇātirekatvaṃ guṇādhikyaṃ yad arthādupamānāt sa vyatirekaḥ / yathā ----

satyaṃ hariṇaśāvākṣyāḥ prasannasubhagaṃ mukham /
 samānaṃ śaśinaḥ kintu sa kalaṅkaviḍambitaḥ //

kaścittu gamyanānaguṇo vyatirekaḥ / yathā ----

 kuvalayavanaṃ pratyākhyātaṃ navaṃ madhu ninditaṃ hasitamamṛtaṃ bhagnaṃ svādoḥ padaṃ rasasaṃvadaḥ / viṣamupahitaṃ cintāvyājānmanasyapi kāmināṃ caturalalitairlīlātantraistavārdhavilokitaiḥ //

//22//

vyatirekādviśeṣokterbhedaṃ darśayitumāha ----
ekaguṇahānikalpanāyāṃ sāmyadārḍhyaṃ viśeṣoktiḥ // vkal_4,3.23 //
ekasya guṇasya hāneḥ kalpanāyāṃ śeṣairguṇaissāmyaṃ yattasya dārḍhyaṃ viśeṣoktiḥ / rūpakaṃ cedaṃ prāyeṇeti / yathā (kumāra. 1-10) ----

 bhavanti yatraupadhayo rajanyāmatailapūrāḥ suratapradīpāḥ / dyūtaṃ hi nāma puruṣasyā'siṃhāsanaṃ rājyam /(mṛcchakaṭikā aṃ. 2) nidreyakamalā[k: iyaṃ hyakamalā] lakṣmīḥ / hastī hi jaṅgamaṃ durgam / iti /

atrāpi jaṅgamaśabdasya sthāvaratvanivṛttipādanatvādekaguṇahānikalpanaiva / etena ----

 veśyā hi nāma mūrtimatyeva nikṛtiḥ / vyasanaṃ hi nāma socchvāsaṃ maraṇam / dvijo bhūmivṛhaspatiḥ /
ityevamādiṣvguṇahānikalpanā vyākhyātā //23//
vyatirekaviśeṣoktibhyāṃ vyājastutiṃ bhinnāṃ darśayitumāha ----
saṃbhāvyaviśiṣṭakarmākaraṇānnindāstotrārthā vyājastutiḥ // vkal_4,3.24 //
atyantaguṇādhiko viśiṣṭastasya ca karma viśiṣṭakarma , tasya sambhāvyasya kartuṃ śakyasyākaraṇānnindāviśiṣṭasāmyasampādanena stotrārthā vyājastutiḥ / yathā ----

babandha setuṃ giricakravālaorvibheda saptaikaśareṇa tālān /
 evaṃvidhaṃ karma tatāna rāmastvayā kṛtaṃ tanna mudhaiva garvaḥ //

//24//

vyājastutervyājoktiṃ bhinnāṃ darśayitumāha ----
vyājasya satyasārūpyaṃ vyājoktiḥ // vkal_4,3.25 //
vyājasya cchadmanaḥ satyena sārūpyaṃ vyājoktiḥ / yāṃ māyoktirityāhuḥ / yathā ----

śaraccandrāṃ'sugaureṇa vātāviddhena bhāmini /
 kāśapuṣpalavenedaṃ sāśrupātaṃ mukhaṃ kṛtam //

//25//

vyājastuteḥ pṛthak tulyayogitetyāha ----
viśiṣṭena sāmyārthamekakālakriyāyogastulyayogitā // vkal_4,3.26 //
viśiṣṭena nyūnasya sāmyarthamekakālāyāṃ kriyāyāṃ yogastulyayogitā / yathā ----

 jalanidhiraśanāmimāṃ dharitrīṃ vahati bhujaṅgavibhrbhavadbhujaśca /

//26//
upamānākṣepaścākṣepaḥ // vkal_4,3.27 //
upamānasya kṣepaḥ pratiṣedha upamānākṣepaḥ / tulyakāryārthasya nairarthakyavivakṣāyām / yathā ----

 tasyāścenmukhamasti saumyasubhagaṃ kiṃ pārvaṇenendunā saundaryasya padaṃ dṛśau ca yadi cet kiṃ nāma nīlotpalaiḥ / kiṃ vā komalakāntibhiḥ kisalayaiḥ satyeva tatrādhare hā dhātuḥ punaruktavasturacanārambheṣvapūrvo grahaḥ //

upamānasyākṣepataḥ pratipattirityapi sūtrārthaḥ / yathā ----

aindraṃ dhanuḥ pāṇḍupayodhareṇa śaraddadhānaārdranakhakṣatābham /
 pras|adayantī sakalaṅkaminduṃ tāpaṃ raverabhyadhikaṃ cakāra //
atra śaradveśyeva , induṃ nāyakamiva , raveḥ pratināyakasyevetyupamānāni ganyanta iti //27//
tulyayogitāyāḥ sahokterbhedanāha ----
vastudvayakriyayostulyakālayorekapadābhidhānaṃ sahoktiḥ // vkal_4,3.28 //
vastudvasya kriyayostulyakālayorekena padenābhidhānaṃ sahārthaśabdasāmarthyāt sahoktiḥ / yathā ----

astaṃ bhāsvān prayātaḥ saha ripubhirayaṃ saṃhriyantāṃ balāni /
 atrārthayornyūnatvaviśiṣṭatve na sta iti neyaṃ tulyayogiteti //

//28//

samāhitamekamavaśiṣyate / tallakṣaṇārthamāha ----
yatsādṛśyaṃ tatsaṃpattiḥ samāhitam // vkal_4,3.29 //
yasya vastunaḥ sādṛśyaṃ gṛhyate tasya vastunaḥ sampattiḥ samāhitam / yathā ----

 tanvī meghajalārdravalkalatayā dhautādharevāśrubhiḥ śūnyevābharaṇaiḥ svakālavirahādviśrāntapuṣpodgamā / cintāmohamivāsthitā madhulihāṃ śabdairvinā lakṣyate caṇḍī māmavadhūya pādapatitaṃ jātānutāpeva sā //
atra purūravaso latāyāmurvaśyāḥ sādṛśyaṃ gṛhṇataḥ saiva latorvaśī saṃpanneti //29//
ete cālaṅkārāḥ śuddhā miśrāśca prayoktavyā iti viśiṣṭānām alaṅkārāṇāṃ miśratvaṃ saṃsṛṣṭirityāha ----
alaṅkārasyālaṅkārayonitvaṃ saṃsṛṣṭiḥ // vkal_4,3.30 //
alaṅkārasyālaṅkārayonitvaṃ yadasau saṃsṛṣṭiriti / saṃsargaḥ sambandha iti //30//
tadbhedāvupamārūpakotprekṣāvayavau // vkal_4,3.31 //tasyāḥ saṃsṛṣṭerbhedāvupamārūpakaṃ cotprekṣāvayavaśceti //31//upamājanyaṃ rūpakamupamārūpakam // vkal_4,3.32 //
spaṣṭam / yathā ----

niravadhi ca nirāśrayaṃ ca yasya sthitamanivartitakautukaprapañcam /
 prathama iva bhavān sa kūrmamūrtirjayati caturdaśalokavallikandaḥ //

evaṃ rajanipuramdhrilodhratilakaḥ [k: śaśī] ityevamādayastadbhedā draṣṭavyāḥ //32//
utprekṣāheturutprekṣāvayavaḥ // vkal_4,3.33 //
utprekṣāyā heturutprekṣāvayavaḥ / avayavaśabdo hyārambhakaṃ lakṣayati / yathā ----

aṅgulībhiriva keśasaścayaṃ sannigṛhya timiraṃ marīcibhiḥ /
 kuṅmalīkṛtasarojalocanaṃ cumbatīva rajanīmukhaṃ śaśī //

 ebhirnidarśanaiḥ svīyaiḥ parakīyaiśca puṣkalaiḥ /
 śabdavaicitryagarbheyamupamaiva prapañcitā //

 alaṅkāraikadeśā ye matāḥ saubhāgyabhāginaḥ / te'pyalaṅkāradeśīyā yojanīyāḥ kavīśvaraiḥ //

//33//

iti śrīkāvyālaṅkārasūtravṛttāvālaṅkārike caturthe'dhikaraṇe tṛtīyodhyāyaḥ / samāptaṃ cedamālañkārikaṃ caturthamadhikaraṇam /

================================================================

atha pañcamo'dhikaraṇe prathamo'dhyāyaḥ

samprati kāvyasamayaṃ śabdaśuddhiṃ ca darśayituṃ prāyogikākhyamadhikaraṇamārabhyate / tatra kāvyasamayastāvaducyate /
naikaṃ padaṃ dviḥ prayojyaṃ prāyeṇa // vkal_5,1.1 //
ekaṃ padaṃ na dviḥ prayojyaṃ prāyeṇa bāhulyena / yathā ---- payodapayodaiti / kiñcidivādipadaṃ dvirapi prayoktavyamiti / yathā ---- santaḥ santaḥ khalāḥ khalāḥ

//1//
nityā saṃhitaikapadavatpādeṣvardhāntavarjam // vkal_5,1.2 //
nityaṃ saṃhitāpādeṣvekapadavadekasminniva pade / tatra hi nityāsaṃhitetyānnāyaḥ / yathā ---- sa,nhitaikapade nityā dhātūpasargayoḥiti / ardhāntavarjamardhāntaṃ varjayitvā //2//
na pādāntalaghorgurutvaṃ ca sarvatra // vkal_5,1.3 //
pādāntalaghorgurutvaṃ prayoktavyam / na sarvatra , na sarvasmin vṛtta iti / yathā ----

 yāsāṃ balirbhavati madgṛhadehalīnāṃ haṃsaiśca sārasagaṇaiśca viluptapūrvaḥ / tāsveva pūrvabalirūḍhayavāṅkurāsu bījāñjaliḥ patati kīṭamukhāvalīḍhaḥ //

evaṃprāyeṣveva vṛtteṣviti / na punaḥ ----

 varūthinīnāṃ rajasi prasarpati samastamāsīdvinimīlitaṃ jagat /

ityādiṣu / cakāro'rdhāntavarjamityasyānukarpaṇārthaḥ //3//
na gādye samāptaprāyaṃ vṛttam, anyatrodgatādibhyaḥ saṃvādāt // vkal_5,1.4 //
gadye samāptaprāyaṃ vṛttaṃ na vidheyam / śobhābhrāṃśat / anyatrodgatādibhyo viṣamavṛttebhyaḥ saṃvādād gadyeneti //4//
na pādādau khalvādayaḥ // vkal_5,1.5 //
pādādau khalvādayaḥ śabdā na prayojyāḥ / ādiśabdaḥ prakārārthaḥ / yeṣāmādau prayogo na śloṣyati te gṛhyante / na punarvatahetaprabhṛtayaḥ //5//
nārdhe kiñcitsamāptaṃ vākyam // vkal_5,1.6 //
vṛttasyārthe kiñcidasamāptaprāyaṃ na prayoktavyam / yathā ----

jayanti tāṇḍave śambhorbhaṅgurāṅgulikoṭayaḥ /
 karāḥ kṛṣṇasya ca bhujāścakrāṃśukapiśatviṣaḥ //

//6//
na karmadhārayo bahuvrīhipratipattikaraḥ // vkal_5,1.7 //
bahubrīhipratipattiṃ karoti yaḥ karmadhārayaḥ sa na prayoktavyaḥ / yathā ----

 adhyāsitaścāsau taruścādhyāsitataruḥ iti //7//
tena viparyayo vyākhyātaḥ // vkal_5,1.8 //
bahuvrīhirapi akrmadhārayapratipattikaro na prayoktavyaḥ / yathā ----

 vīrāḥ puruṣā yasya sa vīrapuruṣaḥ / kalo ravo yasya sa kalaravaḥ / iti //8//
saṃbhāvyaniṣedhanivartane dvau pratiṣedhau // vkal_5,1.9 //
sambhāvyasya niṣedhasya nivartane svau pratiṣedhau prayoktavyau yathā ----

samaramūrdhani yena tarasvinā na na jito vijayī tridaśeśvaraḥ /
 sa khalu tāpasabāṇaparamparākavalitakṣatajaḥ kṣitimāśritaḥ //

//9//
viśeṣaṇamātraprayogo viśeṣyapratipattau // vkal_5,1.10 //viśeṣyasya pratipattau jātāyāṃ viśeṣaṇamātrasyaiva prayogaḥ / yathā (raghuvaṃśa 3.9) ----
 nidhānagarbhāmiva sāgarāmbarām

atra hi pṛthivyā viśeṣaṇamātrameva prayuktam / etena

 kruddhasya tasyātha purāmarāterlalāṭapaṭṭādudagādudaiciḥ / girestaḍitvāniva tāvaduccakairjavena pīṭhādudatiṣṭhadacyutaḥ /
ityādayo [k: prayogā] vyākhyātāḥ //10//sarvanāmnānusaṃdhirvṛtticchannasya // vkal_5,1.11 //
sarvanāmnānusandhiranusandhānaṃ pratyavamarśaḥ / vṛtticchannasya vṛttau samāse channasya guṇībhūtasya / yathā ----

 tavāpi nīlotpalapatracakṣuṣo mukhasya tadreṇusamānagandhinaḥ / iti //11//
saṃbandhasaṃbandhe'pi ṣaṣṭhī kvacit // vkal_5,1.12 //
sambandhena sanbandhaḥ sambandhasambandhastasmin ṣaṣṭhī prayojyā kvacit , na sarvatreti / yathā kamalasya kandaḥ iti / kamalena saṃbaddhā kamalinī tasyā kandaḥ iti sambandhaḥ / tena kadalīkāṇḍādayo vyākhyātāḥ //12//
atiprayuktaṃ deśabhāṣāpadam // vkal_5,1.13 //
atīva kavibhiḥ prayuktaṃ deśabhāṣāpadaṃ prayojyam / yathā ----

 yoṣidityabhilalāṣa na hālām ityatra hālā iti deśabhāṣāpadam / anatiprayuktaṃ tu na prayojyam / yathā ----

 kaṅkelīkānanālīraviralavilasatpallavā nartayantaḥ ityatra kaṅkelīpadam //13//
liṅgādhyāhārau // vkal_5,1.14 //
liṅgaṃ cādhyāhāraśca liṅgādhyāhārāvatiprayuktau prayojyāviti / yathā ----

 vatse ! mā bahu niḥśvasīḥ kuru surāgaṇḍūpamekaṃ śanaiḥ ityādiṣu gaṇḍūṣaśabdaḥ puṃsi bhūyasā prayukto , na striyām āmnāto'pi strītvaṃ / adhyāhāro yathā ----

mā bhavantamanalaḥ pavano vā vāraṇo madakalaḥ paraśurvā /
 vāhinījalabharaḥ kuliśaṃ vā svasti te'stu latayā saha vṛkṣa ! //

atra hi adhākṣīt[k: dhākṣīt] ityādīnāmadhyāhāro'nvayaprayuktaḥ //14//
lakṣaṇāśabdāśca // vkal_5,1.15 //
lakṣaṇāśabdāścātiprayuktāḥ prayojyāḥ / yathā dvirepharodaraśabdau bhramaracakravākārthau lakṣaṇāparau / anatiprayuktāśca na prayojyāḥ / yathā ---- dvikaḥ kāka iti //15//
na tadbāhulyamekatra // vkal_5,1.16 //
teṣāṃ lakṣaṇāśabdānāṃ bāhulyamekasmin vākye na prayojyam / śakyate hyekasyāvācakasya vācakavadbhāvaḥ kartuṃ , na bahūnāmiti //16//
stanādīnāṃ dvitvāviṣṭā jātiḥ prāyeṇa // vkal_5,1.17 //
stanādīnāṃ dvitvāviṣṭā dvitvādhyāsitā jātiḥ prāyeṇa bāhulyene ti / yathā ---- strīṇāṃ cakṣuḥ iti /

atha kathaṃ dvitvāviṣṭatvaṃ jāteḥ ? / taddhi dravye , na jātau / atadrūpatvājjāteḥ / na doṣaḥ ; tadatadrūpatvājjāteḥ[k: tadrūpatvājjāteḥ] / kathaṃ tadatadrūpatvaṃ[k: tadrūpatvaṃ] jāteḥ ? / taddhi jaiminīyā jānanti[k: jainā jānānti] / vayaṃ tu lakṣyasiddhau siddhaparamatāmuvādinaḥ / na caivamatiprasaṅgaḥ / lakṣyānusāritvānnyāyasyeti / evamanyāpi vyavasthohyā //17//

iti śrīkāvyālaṅkārasūtravṛttau prāyogike pañcame'dhikaraṇe prathamo'dhyāyaḥ / kāvyasamayaḥ //5-1//

pañcamādhikaraṇe dvitīyo'dhyāyaḥ

sāmprataṃ śabdaśuddhirucyate ----
rudrāvityekaśeṣo'nveṣyaḥ // vkal_5,2.1 //
rudau ityatra prayoge ekaśeṣo7nveṣyo'nveṣaṇīyaḥ / rudraśca rudrāṇī ceti pumānstriyā(pā_1,2.67) ityekaśeṣaḥ / sa ca na prāpnoti / tatra hi , tallakṣaṇaścedeva viśeṣaḥ ityanuvartata iti tatraivakārakaraṇāt strīpuṃsakṛta eva viśeṣo bhavatīti vyavasthitam / atra tu puṃyogādākhyāyām(pā_4,1.48) iti viśeṣāntaramapyastīti / etena indrau bhavau śarvau ityādayaḥ prayogāḥ pratyuktāḥ //1//
miliklabikṣapiprabhṛtīnāṃ dhātutvam, dhātuguṇasyāsamāpteḥ // vkal_5,2.2 //
milati viklavati kṣapayatītyādayaḥ prayogāḥ / tatra , mili-klabi-kṣapi-prabhṛtīnāṃ kathaṃ dhātutvam ? / gaṇapāṭhād guṇapaṭhitānāmeva dhātusaṃjñāvidhānāt / tratrāha ---- dhātugaṇasyāparisamāpteḥ / vardhate dhātugaṇaḥ iti hi śabdavida ācakṣate / tenaiṣāṃ gaṇapāṭho'numataḥ / śiṣṭaprayogāditi //2//
valerātmanepadamanityam, jñāpakāt // vkal_5,2.3 //
valeranudāttettvādātmanepade yat tadanityaṃ dṛśyate ---- lajjālolaṃ valantī ityādiorayogeṣu / tat lathamityāha ---- jñāyakāt //3//

kiṃ punastajjñāpakamata āha [k:kiṃ punastajjñāpakam ?] ----
cakṣiṅo dvayanubandhakaraṇam // vkal_5,2.4 [k: not in sutra] //
cakṣiṅ ikāreṇaivānudāttena siddhamātmanepadasyānityatvajñāpanārtham / [k: siddhātmanepadam ; kimarthaṃ ṅitkaraṇam ? tatkriyate anudāttanimittasyātmanepadasyānityatvajñāpanārtham /]

etena , vedi-bhartsi-tarji-prabhṛtayo vyākhyātāḥ / āvedayati-bhartsayati- tarjayatītyādīnāṃ prayogāṇāṃ darśanāt / anyatrāpyanudāttanibandhanasyātmanepadasyānityatyaṃ jñāpakena draṣṭavyamiti //4//
kṣīyata iti karmakartari // vkal_5,2.5 [*vkal_5,2.4] //
kṣīyatī iti prayogo dṛśyate , sa karmakartari draṣṭavyaḥ / kṣīyateranātmanepaditvāt //5//
khidyata iti ca // vkal_5,2.6 [*vkal_5,2.5] //
khidyata iti ca prayogo dṛśyate , so'karmakartaryeva draṣṭavyā , na kartari / adaivādikatvāt khideḥ //6//
mārgerātmaepadamalakṣma // vkal_5,2.7 [*vkal_5,2.6] //
curādau mārga anvepaṇe iti paṭhyate / ā dhṛṣādvā iti vikalpitaṇickastasyādyadātmanepadaṃ dṛśyate ---- mārgantāṃ dehabhāramiti , tadalakṣma alakṣaṇam / parasmaipaditvānmārgeḥ / tathā ca śiṣṭaprayogaḥ ----

 karakisalayaṃ dhūtvā dhūtvā vimārgati vāsasī

//7//
lolamānādayaścānaśi // vkal_5,2.8 [*vkal_5,2.7] //
lolamāno vellamāna ityādayaścānaśi draṣṭavyāḥ / śānacastvabhāvaḥ , parasmaipaditvāddhātūnāmiti //8//
labhergatyarthatvāṇṇicyaṇau kartuḥ karmatvākarmatve // vkal_5,2.9 [*vkal_5,2.8] //
astyayaṃ labhiryaḥ prāptyupasarjanāṃ gatimāha ---- asti ca [k: yo] gatyupasarjanāṃ prāptimāheti / atra pūrvasminpakṣe gatyarthatvāllabherṇicyaṇau yaḥ kartā tasya gatyādisūtreṇa karmasaṃjñā / yathā ---- dīrghikāsu kumudāni vikāsaṃ lambhayanti śiśirāḥ śaśibhāsaḥ /

dvitīyapakṣe tu gatyarthātvābhāvāllabherṇicyaṇau karturna karmasaṃjñā / yathā ----

sitaṃ sitimnā sutarāṃ munervapurvisāribhiḥ saudhamivātha lambhayan /
 dvijāvalivyājaniśākarāṃśubhiḥ śucismitāṃ vācamavocadacyutaḥ //

//9//
te-me-śabdau nipāteṣu // vkal_5,2.10 [*vkal_5,2.9] //
tvayā mayetyasminnarthe te me śabdau nipāteṣu draṣṭavyau / yathā ----

 śrutaṃ te vacanaṃ tasya , vedānadhīta iti nādhigataṃ purā me /

//10//
tiraskṛta iti paribhūte, antardhyupacārāt // vkal_5,2.11 [*vkal_5,2.10] //
tiraskṛta iti śabdaḥ paribhūte dṛśyate / rājñā tiraskṛtaḥ iti / sa ca na prāpnoti / tiraḥśabdasya hi , tiro'ntardhau ityantardhau gatisaṃjñā / tasyāṃ ca satyāṃ , tiraso'nyatarasyām(pā_8,3.42) iti sakāraḥ / tat kathaṃ tiraskṛta iti paribhūte ? , āha ---- antardhyupacārāditi / paribhūto hyantarhitavadbhavati / mukhyastu prayogo yathā ----

 lāvaṇyaprasaratiraskṛtāṅgalekhām iti /

//11//
naikaśabdaḥ, supsupeti samāsāt // vkal_5,2.12 [*vkal_5,2.11] //
 araṇyānīsthānaṃ phalanamitanaikadrumamidam

ityādiṣu naikaśabdo dṛśyate , sa ca na siddhyati / nañsamāse hi nalopo nañ(pā_6,3.63) iti nalope , tasmānnuḍaci(pā_6,3.74) iti nuḍāgame satyanekamiti rūpaṃ syāt / niranubandhasya naśabdasya samāse lakṣaṇaṃ nāsti / tat kathaṃ naikaśabda ityāha ---- supsupeti samātāt //12//
madhupipāsuprabhṛtīnāṃ samāso gamigāmyādiṣu pāṭhāt // vkal_5,2.13 [*vkal_5,2.12] //
 madhupipāsumadhuvratasevitaṃ mukulajālamajṛmbhata vīrudhām

ityādiṣu madhupipāsuprabhṛtīnāṃ samāso gamigāmyādiṣu pipāsuprabhṛtīnāṃ pāṭhāt / śritādiṣu gamigāmyādīnām iti dvitīyāsamāsalakṣaṇaṃ darśayati //13//
trivalīśabdaḥ siddhaḥ saṃjñā cet // vkal_5,2.14 [*vkal_5,2.13] //
trivalīśabdaḥ siddho yadi saṃjñā / diksakhye sa.ñjñāyām(pā_2,1.50) iti saṃjñāyāmeva samāsavidhānāt //14//
bimbādhara iti vṛttau madhyamapadalopinyām // vkal_5,2.15 [*vkal_5,2.14] //
bimbādharaḥ pīyate iti prayogo dṛśyate , sa ca na yuktaḥ / adharabimba iti bhavitavyam / upamitaṃ vyāghrādibhiḥ ...... (pā_2,1.56) iti samāse sati / tatkathaṃ bimbādhara ityatrāha ---- vṛttau madhyamapadalopinyāṃ śākapārthivāditvātsamāse madhyamapadalopini samāse sati bimbākāro'dharo bimbādhara iti / tena bimboṣṭhaśabdo'pi vyākhyātaḥ / atrāpi pūrvavadvṛttiḥ / śiṣṭaprayogeṣu caiṣa vidhiḥ / tena nātiprasaṅgaḥ //15//
āmūlalolādiṣu vṛttirvispaṣṭapaṭuvat // vkal_5,2.16 [*vkal_5,2.15] //
āmūlalolam, āmūlasaralam ityādiṣu vṛttirvispaṣṭapaṭuvat / mayūravyaṃsakāditvāt //16//
na dhānyaṣaṣṭhādiṣu ṣaṣṭhīsamāsapratiṣedhaḥ, pūraṇena taddhitāntatvāt // vkal_5,2.17 [*vkal_5,2.16] //
dhānyapaṣṭam , tānyucchaṣaṣṭāṅkitasaikatāni ityādiṣu na ṣaṣṭīsamāsapratiṣedhaḥ / pūraṇena pūraṇapratyayāntenānyataddhitāntatvāt / ṣaṣṭo bhāgaḥ ṣaṣṭa iti / pūraṇādbhāge tīyādan(pā_5,3.48) , ṣaṣṭāṣaṣṭamābhyāṃ(pā_5,3.50) ityanvidhānāt //17//
patrapītimādiṣu guṇavacanena // vkal_5,2.18 [*vkal_5,2.17] //
patrapītimā , pakṣmālīpiṅgalimā ityādiṣu ṣaṣṭīsamāsaprati.ṣedho guṇavacanena prāpto , vāliśyāttu na kṛtaḥ //18//
avarjyo bahuvrīhirvyadhikaraṇo janmādyuttarapadaḥ // vkal_5,2.19 [*vkal_5,2.18] //
avarjyo na varjanīyo vyadhikaraṇe bahuvrīhiḥ / janmādyuttarapadaṃ yasya sa janmādyuttarapadaḥ / yathā ----

 sacchāstrajanmā hi vivekalābhaḥ , kāntavṛttayaḥ prāṇāḥ iti /

//19//
hastāgrāgrahastādayo guṇaguṇinorbhedābhedāt // vkal_5,2.20 [*vkal_5,2.19] //
hastāgram agrahastaḥ , puṣpāgram , agrapuṣpamityādayaḥ prayogāḥ katham ? āhitāgnyādiṣvapāṭhāt / pāṭhe vā tadaniyamaḥ syāt / āha ---- guṇaguṇinorbhedābhedāt / tatra bhedād , hastāgrādayaḥ / abhedādagrahastādayaḥ //20//
pūrvanipāte'pabhraṃśo rakṣyaḥ // vkal_5,2.21 [*vkal_5,2.20] //
kāṣṭhatṛṇaṃ tṛṇakāṣṭhamiti yadṛcchayā pūrvanipātaṃ kurvanti / tatrāpabhraṃśo lakṣyaḥ pariharaṇīyaḥ / anityatvajñāpanantu na sarvaviṣayamiti //21//
nipātenāpyabhihite karmaṇi na karmavibhaktiḥ, parigaṇanasya prāyikatvāt // vkal_5,2.22 [*vkal_5,2.21] //
anabhihite ityatra sūtre tiṅkṛttaddhitasamāsaiḥ iti parigaṇanaṃ kṛtam / tasya prāyikatvānnipātenāpyabhihite karmaṇi na karmavibhaktirbhavati / yathā (kumāra. 2-55) ----

 viṣavṛkṣo'pi saṃvardhya svayaṃ chettumasāṃpratam paṇḍitaṃ mūrjkha iti manyate
iti //22//śakyamiti rūpaṃ karmābhidhāyāṃ liṅgavacanasyāpi sāmānyopakramāt // vkal_5,2.23 [*vkal_5,2.22] //
śakeḥ śakisahośca(pā_3,1.99) iti karmaṇi yati sati śakyamiti rūpaṃ bhavati [k: karmābhidhāyāṃ karmavacane] / viliṅgavacanasyāpi viruddhaliṅgavacanasyāpi , karmābhidhāyāṃ karmavacane sāmānyopakramād viśeṣānapekṣāyāmiti / yathā ----

śakyamoṣadhiyaternavodayāḥ karṇapūraracanākṛte tava /
 apragalbhayavasūcikonalāśchettumagranakhasaṃpuṭaiḥ karāḥ //

atra bhāṣyakṛdvacanaṃ liṅgam / yathā ----

 śakyaṃ ca śvamāṃsādibhirapi kṣut pratiantum iti /

na caikāntikaḥ sāmānyopakramaḥ / tena

 śakyā bhaṅktuṃ jhaṭiti visinīkandavaccandrapādāḥ

ityapi bhavati //23//++
hānivadādhikyamapyaṅgānāṃ vikāraḥ // vkal_5,2.24 [*vkal_5,2.23] //
yenāṅgavikāraḥ(pā_2,3.20) ityatra sūtre yathāṅgānāṃ hānistathādhikyamapi vikāraḥ / yathā ---- akṣṇāḥ kāṇaḥ iti bhavati , tathā mukhena vilocanaḥ ityapi bhavati //24//
na kṛmikīṭānāmiti, ekavadbhāvaprasaṅgāt // vkal_5,2.25 [*vkal_5,2.24] //
āyuṣaḥ kṛmikīṭānāmalaṅkaraṇamalpatā ityatra kṛmikīṭānāmiti prayogo na yuktaḥ / kṣudrajantavaḥ ityekavadbhāvaprasaṅgāt / na ca madhyamapadalopī samāso yuktaḥ / tasyāsarvaviṣayatvāt //25//
na kharoṣṭrau, uṣṭrakharamiti pāṭhāt // vkal_5,2.26 [*vkal_5,2.25] //
kharoṣṭrau vāhanaṃ yeṣāṃ ityatra kharoṣṭrāviti prayogo na yuktaḥ / gavāśvaprabhṛtiṣu uṣṭrakharam iti pāṭhāt //26//
āsetyasateḥ // vkal_5,2.27 [*vkal_5,2.26] //
 lāvaṇyamutyādya ivāsa yatnaḥ ityatrāsetyasaterdhātoḥ , asa gatidīptyādāneṣu ityasya prayogaḥ , nāsteḥ ; bhūbhāvavidhānāt //27//
yudhyediti yudhaḥ kyaci // vkal_5,2.28 [*vkal_5,2.27] //
 yo bhartṛpiṇḍasya kṛte na yuddhyed

iti prayogaḥ / sa cāyuktaḥ / yudherātmanepaditvāt / tat kathaṃ yuddhyedityāha yudhaḥ kyaci yudhamātmana icched yuddhyediti //28//
viralāyamānādiṣu kyaṅ nirūpyaḥ // vkal_5,2.29 [*vkal_5,2.28] //
viralāyamāne malayamārute ityādiṣu kyaṅ nirūpyaḥ / bhṛśādiṣu pāṭhāt / nāpi kyaṣ / lohitādiṣvapāṭhāt //29//
ahetau hanterṇic, curādipāṭhāt // vkal_5,2.30 [*vkal_5,2.29] //
dhātayitvā daśāsyam ityatrāhetau ṇic dṛśyate / sa kathamityāha / curādipāṭāt / curādiṣu sphuṭa bhede , ghaṭa saṃghāte, hantyarthāśca iti pāṭhāt //30//
anucarīti careṣṭittvāt // vkal_5,2.31 [*vkal_5,2.30] //
 anucarī priyatamā madālasā

ityatrānucarīti na yuktaḥ / ikāralakṣaṇābhāvāt / tat katham ? / āha ---- careṣṭitvāt / pacādiṣu caraḍiti paṭhyate //31//
kesarālamityalateraṇi // vkal_5,2.32 [*vkal_5,2.31] //
kesarālaṃ śilīndhraṃ ityatra kesarālamiti katham ? / āha ---- alateraṇi / alabhūṣaṇaparyāptivāraṇeṣu ityasmāddhātoḥ kesaraśabde karmaṇyupapade , karmaṇyaṇ ityanenāṇi sati kesarālamiti siddhyati //32//
patralamiti lāteḥ ke // vkal_5,2.33 [*vkal_5,2.32] //
patralaṃ vanamidaṃ virājate ityatra patralamiti katham ? / āha ---- lāteḥ ke / lā ādāne ityetasmāddhātorādānārthāt patraśabde karmaṇyupapade , āto'nupasarge kaḥ(pā_3,2.3) iti kapratyaye satīti //33//
mahīdhrādayo mūlavibhujādidarśanāt // vkal_5,2.34 [*vkal_5,2.33] //
mahīdhra-dharaṇīdhrādayaḥ śabdāḥ mūlavibhujādidarśanāt kapratyaye satīti / garhīṃ dharatīti mahīdhra iti / evamādayo'nye'pi draṣṭavyāḥ //34//
brahmādiṣu hanterniyamādarihādyasiddhiḥ // vkal_5,2.35 [*vkal_5,2.34] //
brahmādiṣūpapadeṣu hanteḥ kvibvidhau brahmabhrūṇavṛtreṣu ......(pā_3,2.87) ityatrārihāripuhā ityevamādīnāmasiddhiḥ / niyamāt / brahmādiṣveva , hantereva , kvibeva , bhūtakāla eveti caturvidhaścātra niyamaḥ iti niyamānyataraviṣayo nirūpyaḥ //35//

[k: comm.] brahmādiṣūpapadeṣu hanteḥ kvibvidhau brahmabhrūṇavṛtreṣu ......(pā_3,2.87) iti niyamāt brahmādiṣveva , hantereva , kvibeva , bhūtakāla eveti caturvidhaścātra niyamaḥ iti niyamāt arihā , ripuhā , ityevamādīnāmasiddhiḥ //34//
brahmavidādayaḥ kṛdantavṛttyā // vkal_5,2.36 [*vkal_5,2.35] //
brahmavit , bṛtrabhidityādayaḥ prayogā na yuktāḥ / brahmabhrūṇa ......(pā_3,2.87) ityādiṣu [k: brahmādiṣu] hantereva iti niyamāt / āha ---- kṛdantavṛttyā / vettīti vit / bhinattīti bhit / kvip ca(pā_3,2.76) iti kvip / tataḥ kṛdantairvidādibhiḥ saha brahmādīnāṃ ṣaṣṭhīsamāsa iti /
tairmahīdharādayo vyākhyātāḥ // vkal_5,2.37 [*vkal_5,2.36] //
tairvidādibhirhīdharādayo vyākhyātāḥ / dharatīti dharaḥ / mahyā dharo mahīdharaḥ / evaṃ gaṅgādharādayo vyākhyātāḥ //37//
bhidurādayaḥ karmakartari kartari ca // vkal_5,2.38 [*vkal_5,2.37] //
bhiduraṃ kāṣṭham bhiduraṃ tamaḥtimirabhiduraṃ vyomnaḥ śṛṅgam ...... iti , chidurātapo divasaḥmatsaracchiduraṃ premabhaṅgurā prītiḥmātaṅgaṃ mānabhaṅguram ityādayo'pi prayogā dṛśyante / te kathamity [k:atra] āha ---- te karmakartari kartari ca bhavanti / karmakartari cāyamiṣyate ityatra , cakāraḥ kartari cetyasya samuccayārthaḥ //38//
guṇavistarādayaścintyāḥ // vkal_5,2.39 [*vkal_5,2.38] //
guṇavistaraḥ , vyākṣepavistaraḥ ityādayaḥ prayogāścintyāḥ / prathane vāvaśabde(pā_3,3.33) iti ghañprasaṅgāt //39//
avatarāpacāyaśabdayordīrghahrasvatvavyatyāso bālānām // vkal_5,2.40 [*vkal_5,2.39] //
avataraśabdasyāpacāyaśabdasya ca dīrghatvahrasvatvavyatyāso bālānāṃ bāliśānāṃ prayogeṣviti / te hyavataraṇamavatāra iti prayuñjate / mārutāvatāra iti / sa hyayuktaḥ / bhāve tarateravvidhānāt / apacāyamapacaya iti prayuñjate ---- puṣpāpacaya iti / atra hastādāne cerasteye(pā_3,3.40) iti ghañprāpta iti //40//
śobheti nipātanāt // vkal_5,2.41 [*vkal_5,2.40] //
śobhetyayaṃ śabdaḥ sādhuḥ / nipātanāt / śubha śumbha śobhārthau iti śubherbhidāderākṛtigaṇatvādaṅ siddha eva / guṇapratiṣedhābhāvastu nipātyata iti / śobhārthāvityatraikadeśe , kiṃ śobhā , āhosvicchobha iti viśeṣāvagatirācaryaparamparopadeśāditi //41//
avidhau guroḥ striyāṃ bahulaṃ vivakṣā // vkal_5,2.42 [*vkal_5,2.41] //
avidhāvavavidhāne gurośca halaḥ(pā_3,3.103) iti striyāṃ bahulaṃ vivakṣā / kvicidvivakṣā , kvacidavivakṣā , kvacidubhayamiti / vivakṣā yathā ---- īhā lajjeti / avivakṣā yathā ---- ātaṅka iti / vivakṣāvivakṣe yathā bādhā bādhaḥ , ūhā ūhaḥ , vrīḍā vrīḍaḥ , iti //42//
vyavasitādiṣu ktaḥ kartari, cakārāt // vkal_5,2.43 [*vkal_5,2.42] //
vyavasitaḥ , pratipanna ityādiṣu bhāvakarmavihito'pi ktaḥ kartari / gatyādisūtre cakārasyānuktasamuccayārthatvāt / bhāvakarmānukarṣaṇārthatvaṃ cakārasyeti ced , āvṛttiḥ kartavyā //43//
āheti bhūte'nyaṇalantabhramād bruvo laṭi // vkal_5,2.44 [*vkal_5,2.43] //
bruvaḥ pañcānāṃ ......(pā_3,4.84) ityādinā āheti laṭ vyutpāditaḥ / sa bhūte prayuktaḥ ---- ityāha bhagavān prabhuḥ iti / anyasya bhūtakālābhidhāyino ṇalantasya liṭi bhramāt / nipuṇāścaivaṃ prayujyate / āha sma smitamadhumadhurākṣarāṃ giram iti / anukaroti bhagavato nārāyaṇasya ityatrāpi manyesmaśabdaḥ kavinā prayukto lekhakaistu pramādānna likhita iti //44//
śabalādibhyaḥ striyāṃ ṭāpo'prāptiḥ // vkal_5,2.45 [*vkal_5,2.44] //
 upasrotaḥ svasthasthitamahiṣaśṛṅgāgraśabalāḥ snavantīnāṃ jātāḥ pramudtavihaṅgāstaṭabhuvaḥ / bhramarotkarakalmāṣāḥ kusumānāṃ samṛddhayaḥ /

ityādiṣu striyāṃ ṭāpo 'prāptiḥ / anyato ṇīṣ(pā_4,1.40) iti ṇīṣvidhānāt / tena śabalī , kalmāṣīti bhavati //45//
prāṇini nīleti cintyam // vkal_5,2.46 [*vkal_5,2.45] //
kuvalayadalanīlā kokilā vālacūte ityādiṣu nīteti cintyam / kokilā nīlīti bhavitavyam / nīlaśabdāt jānapada ......(pā_4,1.42) ityādisūtreṇa prāṇini ca(vārttika_2457) iti ḍīṣvidhānāt //46//
manuṣyajātervivakṣāvivakṣe // vkal_5,2.47 [*vkal_5,2.46] //
ito manuṣyajāteḥ(pā_4,1.65) , ūṇutaḥ(pā_4,1.66) ityatra manuṣyajātervivakṣā , avivakṣā ca lakṣyānusārataḥ /

mandarasya madirākṣi ! pārśvato nimnanābhi na bhavanti nimnagāḥ /
vāsukivikarṣaṇodbhavā bhāminīha padavī vibhāvyate //

atra manuṣyajātervivakṣāyāṃ ito manuṣya jāteḥ(pā_4,1.65) iti ṅīṣi sati , ambārthanadyorhrasvaḥ(pā_7,3.107) iti saṃbuddhau hrasvatvaṃ siddhyati / nābhiśabdāt punaḥ , itaśca prāṇyaṅgāt ......(vārttika_3189) itīkāre kṛte , nimbanāmīke iti syāt /

hṛtoṣṭharāgairnayanodabindubhirnimagnanābhairnipatadbhiraṅkitam /
 cyutaṃ ruṣā bhinnagaterasaṃśayaṃ śukodaraśyāmamidaṃ stanāṃśukam //

atra nimagnanābheḥ iti manuṣyajātervivakṣeti ṅīṣ na kṛtaḥ / sutanu jahihi maunaṃ paśya pādānataṃ mām(k:sutanu jahihi kopaṃ .......) ityatra manuṣyajāteravivakṣeti sutanuśabdāt ūṅutaḥ(pā_4,1.66) ityūṅi sati hrasvatve sutanu iti siddhyati / varatanurathavāsau naiva dṛṣṭā tvayā me / atra manuṣyajāteravivakṣetyūṅ na kṛtaḥ //47//
ūkārāntādapyūṅ, pravṛtteḥ // vkal_5,2.48 [*vkal_5,2.47] //
uta ūṅ vihita ūkārāntādapi kvacid bhavati / ācāryapravṛtteḥ / kvāsau pravṛttiḥ ? / aprāṇijāteścārajjvādīnām(vārttika_2502) iti alābūḥ , karkandhūrityudāharaṇam / tena , subhru ! kiṃ saṃbhrameṇa / atar subhruśabda ūṅi siddho bhavati / ūṅi tvasati subhrūriti syāt //48//
kārtikīya iti ṭhañ durdharaḥ // vkal_5,2.49 [*vkal_5,2.48] //
kārtikīyo nabhasvān ityatra kālāṭṭhañ(pā_4,3.11) iti ṭhañ durdharaḥ / ṭhañ bhavan duḥkhena dhriyata iti //49//
śārvaramiti ca // vkal_5,2.50 [*vkal_5,2.49] //
śārvaraṃ tamaḥ ityatra ca kālāṭṭhañ(pā_4,3.11) iti ṭhañ durdharaḥ //50//
śāśvatamiti prayukteḥ // vkal_5,2.51 [*vkal_5,2.50] //
śāśvataṃ jyotiḥ ityatra śāśvatamiti na siddhyati kālaṭṭhañ(pā_4,3.11) iti ṭhañprasaṅgāt / yeṣāṃ ca virodhaḥ śāśvatikaḥ(pā_2,4.9) iti sūtrakārasyāpi prayogaḥ / āha ---- prayukteḥ / śāśvate pratiṣedhaḥ iti prayogāt śāśvatamiti bhavati //51//
rājavaṃśyādayaḥ sādhvarthe ye bhavanti // vkal_5,2.52 [*vkal_5,2.51] //
rājavaṃśyāḥ , sūryavaṃśyā ityādayaḥ śabdāḥ , tatra sādhuḥ(pā_4,4.98) ityanena sādhyarye yati pratyaye sati sādhayo bhavanti / bhāvārthe punardigādipāṭhe'pi vaṃśaśabdasya vaṃśaśabdāntānna yat pratyayaḥ / tadantavidheḥ pratiṣedhāt //52//
dāravaśabdo duṣprayuktaḥ // vkal_5,2.53 [*vkal_5,2.52] //
dāravaṃ pātram iti dāravaśabdo duṣprayuktaḥ / nityaṃ vṛddhaśarādibhyaḥ(pā_4,3.144) iti mayaṭā bhavitavyam / nanu vikārāvayavayorarthayormayaṅ vidhīyate / atra tu dāruṇa idam iti vivakṣāyāṃ dāravamiti bhaviṣyati ? naitadevamapi syāt / vṛddhācchaḥ(pā_4,2.114) iti chavidhānāt //53//
mugdhimādiṣvivamanij mṛgyaḥ // vkal_5,2.54 [*vkal_5,2.53] //mugdhamā , mauḍimā[k: prauḍhimā] ityādiṣu imanij mṛgyaḥ anveṣaṇīya iti //54//aupamyādayaścāturvarṇyavat // vkal_5,2.55 [*vkal_5,2.54] //
aupamyaṃ , sānnidhyamityādayaścāturvarṇyavat guṇavacana ......(pā_5,1.124) ityatra cāturvarṇyādīnāṃupasaṃkhyānam(vārttika_3091) iti vārtikātsvārthikaṣyañantāḥ //55//
ṣyañaḥ ṣitkaraṇādīkāro bahulam // vkal_5,2.56 [*vkal_5,2.55] //
guṇavacanabrāhmaṇādibhyaḥ(pā_5,1.124) iti yaḥ ṣyañ tasya ṣitkaraṇādīkāro bhavati / sa bahulam / brāhmaṇyam ityādiṣu na bhavati / sāmagryam ityādiṣu vikalpitaḥ / sāmagryaṃ sāmagrī , vaidagdhyaṃ vaidagdhīti //56//
dhanvīti vrīhyādiṣu pāṭhāt // vkal_5,2.57 [*vkal_5,2.56] //
vrīhyādiṣu dhanvanśabdasya pāṭhāt dhanvīti inau sati siddho bhavati //57//
caturasraśobhīti ṇinau // vkal_5,2.58 [*vkal_5,2.57] //
 babhūva tasyāścaturasraśobhi vapurvibhaktaṃ navayauvanena /

ityatra caturasraśobhi iti na yuktam / vrīhyādiṣu śobhāśabdasya pāṭhe'pi / iniratra na siddhyati / grahaṇavatā prātipadikena tadantavidhipratiṣedhāt / bhavatu vā tadantavidhiḥ / karmadhārayānmatvarthīyānupapattiḥ / laghutvāt prakramasyeti bahuvrīhiṇaiva bhavitavyam / tatkathamiti matvarthīyasyāprāptau caturasraśobhīti prayogaḥ ? / āha ---- ṇinau / caturasraṃ śobhata iti tācchīlike ṇināvayaṃ prayogaḥ / atha , anumeyaśobhi iti katham ? / na hyatra pūrvavad vṛttiḥ śakyā kartumiti / śubheḥ sādhukāriṇyāvaśyake vā ṇiniṃ kṛtvā tadantācca bhāvapratyaye paścād bahuvrīhiḥ kartavyaḥ / anumeyaṃ śobhitvaṃ yasyeti / bhāvapratyayastu gatārthatvānna prayuktaḥ / yathā ---- nirākulaṃ tiṣṭhati , sadhīramuvāca iti //58//
kañcukīyā iti kyaci // vkal_5,2.59 [*vkal_5,2.58] //
jīvanti rājamahiṣīmanu kañcukīyāḥ iti katham ? / matvarthīyasya cchapratyayasyābhāvāt / ata āha ---- kyaci / kyaci pratyaye sati kañcukīyā iti bhavati / kañcukamātmana icchanti kañcukīyāḥ //59//
bauddhapratiyogyapekṣāyāmapyātiśāyanikāḥ // vkal_5,2.60 [*vkal_5,2.59] //
bauddhasya pratiyogino'pekṣāyāmapyātiśāyanikāstarabādayo bhavanti ---- ghanataraṃ tamaḥbahulataraṃ prema iti //60//
kauśilādaya ilaci varṇalopāt // vkal_5,2.61 [*vkal_5,2.60] //
kauśilaḥ , vāsila ityādayaḥ katham ? / āha ---- [k: ilaci varṇalopāt] kauśika--vāsiṣṭhādibhyaḥ śabdebhyo nītāvanukampāyāṃ vā , dhanilacau ca(pā_5,3.79) iti-ilaci kṛte , ṭhājādāvūrdhvaṃ dvitīyādacaḥ(pā_5,3.83) iti varṇalopātsidhyati //61//
mauktikamiti vinayādipāṭhāt // vkal_5,2.62 [*vkal_5,2.61] //
muktaiva mauktikamiti vinayādipāṭhāt draṣṭavyam / svārthikāśca prakṛtito liṅgavacanānyativartante iti napuṃsakatvam //62//
prātibhādayaḥ prajñādiṣu // vkal_5,2.63 [*vkal_5,2.62] //
prātibhādayaḥ śabdāḥ prajñādiṣu draṣṭavyāḥ / pratibhā--vikṛti--dvitādibhyaḥ śabdebhyaḥ prajñādipāṭhādaṇi svārthike kṛte , prātibhaṃ , vaikṛtaṃ , dvaitamityādayaḥ prayogāḥ siddhyantīti //63//
na sarajasamityanavyayībhāve // vkal_5,2.64 [*vkal_5,2.63] //
 madhu sarajasaṃ madhyepadmaṃ pibanti śilīmukhāḥ

ityādiṣu sarajasamiti na yuktaḥ prayogaḥ anavyayībhāve / bhāva eva sarajasaśabdasyeṣṭatvāt //64//
dhṛtadhanuṣītyasaṃjñāyām // vkal_5,2.65 [*vkal_5,2.64] //
 dhṛtadhanuṣi śauryaśālini

ityatra dhṛtadhanuṣi ityasaṃjñāyāṃ na yuktaḥ prayogaḥ / dhanuṣaśca(pā_5,4.132) ityaṅvidhānāt / saṃjñāyāṃ hyanaṅ vikalpitaḥ / vā saṃjñāyām(pā_5,4.133) iti //65//
durgandhipada iddurlabhaḥ // vkal_5,2.66 [*vkal_5,2.65] //
durgandhiḥ kāyaḥ ityādiṣu durgandhipade it samānānto durlabhaḥ / utpūtyādiṣu duḥśabdasyāpāṭhāt //66//
sudatyādayaḥ pratividheyāḥ // vkal_5,2.67 [*vkal_5,2.66] //
 sā dakṣaroṣātsudatī sasarja iti , śikharadati patati raśanā

ityādiṣu sudatyādayaḥ śabdāḥ pratividheyāḥ / datrādeśalakṣaṇābhāvāt / tatra pratividhānam / agrānta(pā_5,4..145)ādisūtre cakārasyānuktasamuccayārthatvāt sudatyādiṣu datrādeśaḥ ityeke / anye tu varṇayanti / sudatyādayaḥ stryabhidhāyino yogarūḍhaśabdāḥ / teṣu striyāṃ saṃjñāyām(pā_5,4.143) iti datrādeśo vikalpena siddha eva iti //67//
kṣatadṛḍhorsa iti na kap, tadantavidhipratiṣedhāt // vkal_5,2.68 [*vkal_5,2.67] //
 plavaṅganakhakoṭibhiḥ kṣatadṛḍhoraso rākṣasāḥ

ityatra dṛḍhoraḥśabdād , uraḥprabhṛtibhyaḥ kap(pā_5,4.151) iti kap na kṛtaḥ / grahaṇavatā prātipadikena iti tadantavidheḥ pratiṣedhāt / samāsavākyaṃ tvevaṃ kartavyam ---- kṣataṃ dṛḍhoro yeṣāmiti //68//
avaihīti vṛddhiravadyā // vkal_5,2.69 [*vkal_5,2.68] //
avaihītyatra vṛddhiravadyā / guṇa eva yukta iti //69//
apāṅganetreti lugalabhyaḥ // vkal_5,2.70 [*vkal_5,2.69] //
apāṅge netraṃ yasyāḥ seyampāṅganetretyatra lugalabhyaḥ / amūrdhamastakāt svāṅgādakāme(pā_6,3.12) iti saptamyā alugvidhānāt //70//
neṣṭhāḥ śliṣṭapriyādayaḥ, puṃvadbhāvapratiṣedhāt // vkal_5,2.71 [*vkal_5,2.70] //
śliṣṭapriyaḥ , viśliṣṭakānta ityādayo neṣṭāḥ / striyāḥ puṃvat ......(pā_6,3.34) iti puṃvadbhāvasya priyādiṣu niṣedhāt //71//
dṛḍhabhaktiriti sarvatreti // vkal_5,2.72 [*vkal_5,2.71] //
 dṛḍhabhaktirasau jyeṣṭhe

atra pūrvapadasya striyām[k: astriyām] ityavivakṣitatvāt[k: vivakṣitatvāt] //72//
jambulatādayo hrasvavidheḥ // vkal_5,2.73 [*vkal_5,2.72] //
jambulatādayaḥ prayogāḥ katham ? / āha ---- hrasvavidheḥ / iko hrasvo'ṅjo gālavasya(pā_6,3.61) iti hrasvavidhānāt //73//
tilakādayo'jirādiṣu // vkal_5,2.74 [*vkal_5,2.73] //
tilakādayaḥ śabdā ajirādiṣu draṣṭavyāḥ / anyathā , tilakavatī kanakavatī ityādiṣu matupi , matau bahvaco'najirādīnām(pā_6,3.119) iti dīrghatvaṃ syāt / kecittu varṇayanti ---- nadyāṃ matup(pā_4,2.85) iti yo matup tatrāyaṃ vidhiḥ / teṣāṃ matenāmarāvatītyādīnāmasiddhiḥ //74//
niśamya-niśamayyaśabdau prakṛtibhedāt // vkal_5,2.75 [*vkal_5,2.74] //
niśamya -- niśamayyetyetau śabdau śrutvetyetasminnarthe / śameḥ lyapi lyapi laghupūrvāt(pā_6,4.56) ityayādeśe sati niśamayyeti bhavitavyam , na niśamyeti / āha ---- prakṛtibhedāt / śamerdaivādikasya niśamyeti rūpam / śamo darśane iti curādau ṇici mitsaṃjñakasya niśamayyeti rūpam //75//
saṃyamyaniyamyaśabdau, aṇijantatvāt // vkal_5,2.76 [*vkal_5,2.75] //
kathaṃ saṃyamyaniyamyaśabdau ? / lyapi laghupūrvāt(pā_6,4.56) iti ṇerayādeśena bhavitavyam / āha ---- aṇijantatvāt / dhātorṇic tu na / gatārthatvāt / yathā ---- vācaṃ niyacchati iti / ṇijarthānayagatau [k: tu] ṇic prayujyata eva / yathā ---- saṃyamayitumārabdhaḥ iti //76//
prapīyeti pīṅaḥ // vkal_5,2.77 [*vkal_5,2.76] //
prapīyetyayaṃ śabdaḥ , pīṅ pāne ityetasya / pivaterhi , na lyapi(pā_6,4.69) itītvapratiṣedhātprapāyeti bhavati //77//
dūrayatīti bahulagrahaṇāt // vkal_5,2.78 [*vkal_5,2.77] //
dūrayatyavanate vivasvati ityatra dūrayatīti katham ? / ṇāviṣṭhavadbhāve sthūladūra ......(pā_6,4.156) ityādinā guṇalopayoḥ kṛtayordavayatīti bhavitavyam / āha ---- bahulagrahaṇāt / pratipadikāddhātvarthe bahulamiṣṭhavacca(gaṇapāṭha_203) ityatra bahulagrahaṇāt sthūladūra ......(pā_6,4.156) ādisūtreṇa yadvihitaṃ tanna bhaviṣyatīti //78//
gacchatīprabhṛtiṣvaniṣedhyo num // vkal_5,2.79 [*vkal_5,2.78] //
harati hi vanarājirgacchatī śyāmabhāvamityādiṣu gacchatīprabhṛtiṣu śabdeṣu , śapśyanornityam iti numaniṣedhyo niṣeddhumaśakyaḥ //79//
mitreṇa goptreti puṃvadbhāvāt // vkal_5,2.80 [*vkal_5,2.79] //
mitreṇa goptrā iti katham ? / goptṛṇā bhavitavyam / iko'ci vibhaktau(pā_7,3.73) iti numvidhānāt / āha ---- puṃvadbhāvāt / tṛtīyādiṣu bhāṣitapuṃskaṃ puṃvadgālavasya(pā_7,1.74) iti puṃvadbhāvena goptreti bhavati //80//
vetsyasīti padabhaṅgāt // vkal_5,2.81 [*vkal_5,2.80] //
patitaṃ vetsyasi kṣitau ityatra vetsyasīti na siddhyati / iṭprasaṅgāt / āha ---- padabhaṅgāt siddhyati / vetsyasīti padaṃ bhajyate ---- vetsi , asi / asiityayaṃ nipātastvamityasminnarthe / kvacidvākyālaṅkāre prayujyate / yathā ----

 pārthivastvamasi satyamabhyadhāḥ iti /

//81//
kāmayānaśabdaḥ siddho'nādiścet // vkal_5,2.82 [*vkal_5,2.81] //
kāmayānaśabdaḥ siddhaḥ / āgamānuśāsanamanityam iti mukyakṛte , yadyanādiḥ syāt //82//
sauhṛd-daurhṛdaśabdāvaṇi hṛdbhāvāt // vkal_5,2.83 [*vkal_5,2.82] //
suhṛdayadurhṛdayaśabdābhyāṃ yuvādipāṭhādaṇi kṛte , hṛdayasya hṛdbhāvaḥ / ādivṛddhau sauhṛdadaurhṛdaśabdau bhavataḥ / suhṛddurhṛcchabdābhyāṃ yuvādipāṭhādevāṇi kṛte , hṛdbhagasindhvante ......(pā_7,3.19) iti hṛdantasya taddhite'ṇi kṛte satyubhayapadavṛddhau satyāṃ sauhārdaṃ dauhārdamiti bhavati //83//
virama iti nipātanāt // vkal_5,2.84 [*vkal_5,2.83] //
rameranudāttopadeśatvāt , nodāttopadeśasya ......(pā_7,3.34) ityādinā vṛddhapratiṣedhasyābhāvāt kathaṃ virama iti / āha ---- nipātanāt / etattu yama umarame ityatroparama iti / [k: etattu copalakṣaṇam ----] atantraṃ copasarga iti //84//
uparyādiṣu sāmīpye dvirukteṣu dvitīyā // vkal_5,2.85 [*vkal_5,2.84] //
uparyādiṣu śabdeṣu sāmīpye dvirukteṣu uparyadhyadhasaḥ sāmīpye(pā_8,1.7) ityanena uparyādiṣu triṣu dvitīyāmreḍitānteṣu iti dvitīyā / vīpsāyāṃ tu dvirukteṣu ṣaṣṭhyeva bhavati ----

 uparyupari buddhināṃ carantīśvarabuddhayaḥ

//85//
mandaṃ mandamityaprakārārthatve // vkal_5,2.86 [*vkal_5,2.85] //
 mandaṃ mandaṃ nudati pavanaḥ(meghadūta 1.9)

ityatra mandaṃ mandam ityaprakārārthe bhavati / prakārārthatve tu prakāre guṇavacanasya(pā_8,1.12) iti dvirvacane kṛte karmadhārayavadbhāve ca mandamandamiti prayogaḥ / mandaṃ mandamityatra tu nityavīpsayoḥ(pā_8,1.4) iti dvirvacanam / anekabhāgātmakasya nuderyadā sarve bhāvā mandatvena vyāptuymiṣṭā bhavanti tadā vīpseti //86//
na nidrādrugiti, bhaṣbhāvaprāpteḥ // vkal_5,2.87 [*vkal_5,2.86] //
 nidrādrukkādraveyacchaviruparilasaddhargharo vārivāhaḥ

ityatra nidrādruk iti na yuktaḥ / ekāco baśo bhaṣ ......(pā_8,2.37) iti bhaṣabhāvaprāpteḥ / anuprāsapriyaistatvapabhraṃśaḥ kṛtaḥ //87//
niṣpanda iti patvaṃ cintyam // vkal_5,2.88 [*vkal_5,2.87] //
na hyatra patvalakṣaṇamasti / kaskādipāṭho'pyasya na niścitaḥ //88//
nāṅgulisaṅga iti mūrdhanyavidheḥ // vkal_5,2.89 [*vkal_5,2.88] //
 mlāyantyaṅgulisaṅge'pi komalāḥ kusumasrajaḥ

ityatra aṅgulisaṅgaḥ iti na yuktaḥ / samāse'ṅguleḥ saṅgaḥ iti mūrdhanyavidhānāt //89//
tenāvantisenādayaḥ pratyuktāḥ // vkal_5,2.90 [*vkal_5,2.89] //
tena aṅgulisaṅge ityanena avantisenaḥindusenaḥ evamādayaḥ śabdaḥ pratyuktāḥ pratyākhyātāḥ / suṣāmādiṣu ca(pā_8,3.98) eti saṃjñāyāmagāt(pā_8,3.99 ga.) iti mūrdhanyavidhānāt //90//
nendravāhane ṇatvam; āhitatvasyāvivakṣitatvāt // vkal_5,2.91 [*vkal_5,2.90] //
kuthena nāgendramivendravāhanam ityatra indravāhanaśabde vāhanamāhitāt(pā_8,4.8) iti ṇatvaṃ na bhavati / āhitatvasyāvivakṣitatvāt / svasvāmibhāvamātraṃ hyatra vivakṣitam / tena siddham indravāhanam iti //91//

sadansanto mayā vivicyaivaṃ nidarśitāḥ /
 anayaiva diśā kāryaṃ śeṣāṇāmapyavekṣaṇam //

iti kāvyālaṅkārasūtravṛttau prāyoyike pañcame'dhikaraṇe dvitīyo'dhyāyaḥ samāptaḥ / śabdaśuddhiḥ /

samāptaṃ cedaṃ prāyogikaṃ pañcamādhikaraṇam /

